ועדת הכלכלה, כנסת 18, פרוטוקול מספר 776, 2012-03-06 11:30

כרמל שאמה-הכהן: אנחנו פותחים את ישיבת ועדת הכלכלה.

כרמל שאמה-הכהן: על סדר היום הצעת חוק לתיקון פקודת התעבורה (תיקון מס' 102), התשע"א-2011, הכנה לקריאה שנייה ושלישית.

כרמל שאמה-הכהן: אנחנו פיצלנו את הפרק של המל"נים.

כרמל שאמה-הכהן: נשארנו עם הפרק של הרישיון המדורג.

כרמל שאמה-הכהן: באיזה סעיף עצרנו?

איתי עצמון: עצרנו בסעיף 12א1(ה), שעניינו בהסמכת שר התחבורה לקבוע בתקנות הוראות לעניין ביצוע תכנית הליווי.

כרמל שאמה-הכהן: את (ה) אישרנו?

איתי עצמון: את (ה) לא אישרנו.

איתי עצמון: נדונו כמה וכמה תיקונים לאותו סעיף קטן, אבל הסעיף לא אושר.

כרמל שאמה-הכהן: יש תיקונים שהוסכמו?

איתי עצמון: כן.

איתי עצמון: התיקון הראשון שהוסכם הוא שאותן תקנות יהיו באישור ועדת הכלכלה.

איתי עצמון: התיקון השני שנדון הוא שלא תוטל מגבלה על מספר המלווים.

איתי עצמון: נדון תיקון לגבי כך שבאותן תקנות ייקבעו חלופות לביצוע תכנית הליווי כדי ליתן מענה לאותם אנשים שלא יכולים להשיג מלווים אישיים, לאותם אנשים שאין להם משפחה.

כרמל שאמה-הכהן: מה חלופת הליווי שלכם?

איתי עצמון: בפסקה (2) לסעיף קטן (ה) דובר על כך שההסברים והמידע על תכנית הליווי לנהג החדש הצעיר מול המלווים יתחיל ..

איתי עצמון: כפי שגם החליטה הוועדה לגבי ההסברים שיינתנו לנהג חדש צעיר.

לאה ורון: הוועדה ביקשה בסוף הדיון ממשרד התחבורה להעביר תכנית מסודרת של הצעות לליווי, בעיקר באשר לאותם נהגים שאין להם בבית הורה או קרוב משפחה שיוכל ללוות אותם בנהיגה.

חוה ראובני: אנחנו שקלנו.

חוה ראובני: התקיימו דיונים והרבה מחשבה לעניין החלופות והפתרון לאוכלוסיה הזאת.

חוה ראובני: גם אם היא מצומצמת באחוזים, עדיין מדובר בכמה אלפי אנשים מידי שנה.

חוה ראובני: הגענו למסקנה שהמדינה ושלוחותיה –לצורך זה גם הרשות הלאומית לבטיחות בדרכים היא המדינה – לא תוכל לקחת על עצמה לנהל מן מאגר מלווים פוטנציאלי או משהו כזה.

חוה ראובני: ברגע שהמדינה נכנסת לזה היא תצטרך לקבוע קריטריונים, היא תצטרך לעשות מיון, היא תצטרך לבחור את האנשים.

חוה ראובני: זה מחייב עיגון משמעותי בחקיקה.

חוה ראובני: זה הליך בירוקרטי מסובך.

חוה ראובני: המדינה לא נוטלת חלק – זאת תפישה והשקפה - בהכשרת נהגים.

חוה ראובני: הנושא של קבלת רישיון נהיגה הוא נושא שהוא לחלוטין במישור הפרטי, מבחירתו של האזרח.

חוה ראובני: המדינה קובעת אמות מידה לזה.

חוה ראובני: היא קובעת את הדרישות, היא קובעת מי הם אנשי המקצוע שיכולים לספק את הדרישות.

חוה ראובני: מכאן ואילך היא לא נוטלת חלק בתהליך.

חוה ראובני: מהסיבות האלו אנחנו לא חושבים שאנחנו יכולים לנהל מן מאגר מלווים או משהו מהסוג הזה, מה עוד שהבעיה היא לא רק מלווים.

חוה ראובני: יש מקרים שיש מלווים ורכב אין.

חוה ראובני: צריך גם מאגר כלי רכב.

חוה ראובני: כאן אנחנו מדברים על בעיות נוספות.

חוה ראובני: אנחנו נשארים בהצעה שמעוגנת בהצעת החוק, לפיה אפשר לעשות ליווי גם באמצעות מורה נהיגה.

חוה ראובני: במקרה שמורה הנהיגה יהיה המלווה תכנית הליווי תהיה אחרת ומצומצמת יותר.

חוה ראובני: ההנחה שלנו היא שלידע המקצועי של מורה הנהיגה בתחום של הנהיגה, בתחום ההכשרה, בתחום זיהוי טעויות, תיקונם והפניית תשומת הלב יש ערך מוסף שיכול לתת את אותה תועלת של שעות ליווי בהרבה פחות זמן מאשר כאשר הדיוט, שזה כל אחד מאיתנו הנהגים, עושה את אותו הדבר.

חוה ראובני: אנחנו חושבים שאפשר להסתפק ב-12 שעות ליווי כשזה מבוצע באמצעות מורה לנהיגה.

לאה ורון: התשלום יישאר אותו תשלום כמו של שיעור נהיגה?

חוה ראובני: זה שוק.

חוה ראובני: או שכן או שלא.

חוה ראובני: גם על מחירי שיעורי הנהיגה אנחנו לא מפקחים.

חוה ראובני: זה עניין להסכמה בין המלווה.

חוה ראובני: .

לאה ורון: ליווי רגיל של הורה או בן משפחה זה 50 שעות, ליווי של מורה לנהיגה זה 12 שעות?

חוה ראובני: כן.

חוה ראובני: מצומצם בהרבה.

חוה ראובני: אנחנו זורקים כאן את הכפפה לכיוון הארגונים הוולונטריים למיניהם, מה שקרוי המגזר השלישי שמעוניין בנושא של בטיחות בדרכים, על-מנת שיקדמו מערך של מתנדבים לטובת אלה שידם איננה משגת.

חוה ראובני: הליך לימוד הנהיגה הוא הליך שהוא לא חינם.

חוה ראובני: כל מי שנכנס לתוכו יודע שיש לו עלויות לא ממש ידועות של שיעורי נהיגה, עלויות של מבחני נהיגה שניתנים לצפייה בצורה מוגבלת.

חוה ראובני: מי שאין לו מלווה יצטרך להביא בחשבון איזה שהוא סכום לליווי, אלא אם כן..

חוה ראובני: במשך שנים רבות "אור ירוק" עשתה תכניות ליווי מהסוג הזה בהתנדבות.

חוה ראובני: היא הכשירה את הליווי.

חוה ראובני: אני לא יודעת אם היא העמידה מלווים.

חוה ראובני: אם אפשר לעשות את זה דרך הארגונים השונים המעוניינים בנושא אנחנו רק נברך על זה.

אבי גולן: ברכות.

אלי יעקובי: אנחנו מברכים.

אלי יעקובי: זה בדיוק תואם את ההצעה שלנו לפני שתי ישיבות.

אלי יעקובי: מה שאני מציע – פה אני זורק כפפה כמו שאתם זרקתם לוועדה – זה לבדוק לאורך זמן את היעילות של הליווי של חצי שנה.

אלי יעקובי: דבר נוסף שרשות הרישוי לא נתנה את דעתה - אנחנו דיברנו על זה - זה איכות המלווה.

אלי יעקובי: אני חושב שצריך להעמיד קריטריונים גם למלווה, כי אדם שיש לו הרבה עבירות, שיש לו תרבות נהיגה קלוקלת, יכול לדעתי רק להרע לנהג החדש.

אלי יעקובי: באופן כללי אנחנו שמים שתי ידיים על החוק הזה.

כרמל שאמה-הכהן: מה מורי הנהיגה מוכנים לעשות למען אלה..?

אבי גולן: אמרנו שאנחנו מוכנים לעשות את זה בהתנדבות לחייל הבודד.

אבי גולן: אני עומד מאחורי זה.

אלי יעקובי: אני אומר שאין להם סמכות להציע את זה.

אלי יעקובי: מורי הנהיגה לא יכולים לקחת את זה על עצמם.

אלי יעקובי: מורי הנהיגה נאנקים היום.

אלי יעקובי: מורי הנהיגה, כמו שאמרתי לפני שתי ישיבות, משועבדים לבנקים.

אלי יעקובי: מורי הנהיגה בשביל לקנות אוטו שפעם הם היו קונים במזומן, צריכים היום להתחייב לבנק.

אלי יעקובי: אנחנו בתור מורי הנהיגה לא יכולים לקחת את זה על עצמנו, אני מצטער.

אבי גולן: אנחנו לוקחים את זה.

אלי יעקובי: יש פה שני אלטרואיסטים שמוכנים.

אלי יעקובי: סך ציבור מורי הנהיגה – אנחנו עברנו בארץ – מתנגדים נחרצות.

אלי יעקובי: אנשים ראו את הכתבה שהייתה ב-news1.

אלי יעקובי: גם צוטט הפרוטוקול.

אלי יעקובי: הם מאוד מאוד כועסים על העניין הזה.

אבי קרמר: אף אחד לא כועס.

אלי יעקובי: מורי הנהיגה לא יכולים לקחת את זה על עצמם.

כרמל שאמה-הכהן: מי שירצה ייקח.

אבי קרמר: אנחנו נעשה רשימה של מי שמוכן לקחת.

אבי קרמר: אנחנו נביא לכם רשימה.

כרמל שאמה-הכהן: מעבר לחיילים בודדים יש כאלה שאין להם ויצטרכו את המנגנון של השעות הנוספות.

כרמל שאמה-הכהן: הייתם מוכנים להקל במחיר של השעות הנוספות?

אלי אוליאל: איך אתה יכול להגדיר מי זה נזקק?

אלי אוליאל: כשתתחיל עם שניים או שלושה כולם יקפצו.

כרמל שאמה-הכהן: לא.

כרמל שאמה-הכהן: אדם שיש לו מלווה לא ירצה לשלם כסף, הוא ישתמש במלווה שיש לו במשפחה.

כרמל שאמה-הכהן: השאלה אם לגבי מי שאין לו מלווה, יבוא אליכם וירצה מכם עוד שיעורים יש מקום למחיר מופחת.

כרמל שאמה-הכהן: לא אמרתי חצי מחיר.

אלי יעקובי: אם הם מוכנים – זה שוק חופשי – שיתנו.

כרמל שאמה-הכהן: אני יכול לקבוע שאת ההשלמה הזאת האדם יעשה אצל המורה ב-20%,25% הנחה מהמחיר שהוא שילם פר שיעור במהלך הלימוד.

אלי אוליאל: אני לא חושב שיש לי סמכות להטיל החלטה.

אלי יעקובי: איך אפשר?

כרמל שאמה-הכהן: זה לא עניין של סמכות.

כרמל שאמה-הכהן: אתה לא צריך להתחייב.

כרמל שאמה-הכהן: שאלתי אם המחוקק מחייב את זה.

אלי יעקובי: אדוני היושב-ראש, המחיר של שיעור נהיגה הוא לא מחיר אחיד.

כרמל שאמה-הכהן: נניח שלמדתי אצל מורה ששילמתי לו 100 ₪ לשעה.

כרמל שאמה-הכהן: אני לא יודע כמה התעריף היום.

אלי אוליאל: סביר להניח שתחזור לאותו מורה.

כרמל שאמה-הכהן: נכון.

אלי אוליאל: אני לא יכול לבוא לכפות על מורה.

כרמל שאמה-הכהן: אני זה לא אתה.

כרמל שאמה-הכהן: אני שואל אם אני קובע בחוק שההשלמה תהיה ב-75% מהמחיר שהיה, כי בכל זאת הליווי הוא גם פחות מאמץ מבחינת המורה.

אלי אוליאל: כן, אבל זה לוקח לו את הזמן.

כרמל שאמה-הכהן: בשביל זה אני שואל מה תגובתכם.

אבי קרמר: יש פה שתי בעיות.

אבי קרמר: יש הפרשים בין שיעור לשיעור.

כרמל שאמה-הכהן: מה זאת אומרת בין שיעור לשיעור?

אבי קרמר: מורה אחד לוקח מחיר.

אבי קרמר: .

כרמל שאמה-הכהן: אמרתי שהזכות.

כרמל שאמה-הכהן: .

אבי קרמר: היינו שמחים אם באמת פעם אחת יסבירו את הנושא הזה, יעשו מחיר בפיקוח וממנו נהיה מוכנים לתת 25%.

כרמל שאמה-הכהן: לא נראה לי שנגיע לפיקוח.

כרמל שאמה-הכהן: אמרתי שתהיה לו זכות לחזור למורה שלו.

כרמל שאמה-הכהן: מאחר והיה ביניהם מחיר, המחיר על ההשלמה, על הליווי יהיה מופחת.

אלי אוליאל: איך אני יכול לפקח?

כרמל שאמה-הכהן: מה זאת אומרת לפקח על זה?

אלי אוליאל: איך אני יכול לבוא ולהכתיב למורה X?

כרמל שאמה-הכהן: אני ביקשתי ממך להכתיב משהו?

אלי יעקובי: מה אם המורה לא יסכים?

אלי אוליאל: 25% פחות מהמחיר שהוא שילם אצל המורה.

אבי קרמר: יש פה בעיה.

אבי קרמר: המחיר שהמורים לוקחים הוא לא ריאלי.

אבי קרמר: גם כך המחיר מאוד תחרותי.

כרמל שאמה-הכהן: אני לא קובע לך את המחיר.

כרמל שאמה-הכהן: אתה יכול להעלות את המחיר.

אבי קרמר: כן, אבל אתה לוקח את המחיר שלו.

אבי קרמר: .

אבי קרמר: בתחרות שנמצאת היום בשוק אנחנו נמצאים במחיר הפסדי יחסית.

אבי קרמר: אנחנו נשמח מאוד אם מישהו יפקח על זה בצורה מסודרת.

אבי קרמר: ברגע שזה יהיה מסודר אני אתן לו 25%, 30%.

אבי קרמר: אנחנו רוצים שהשיעורים ייכנסו לאיזה שהוא פיקוח מסוים.

אלי יעקובי: אנחנו תומכים בזה.

איתמר לוין: יש פה שני דברים.

איתמר לוין: זה לא רק לקחת את מורה הנהיגה כחלופה למי שאין לו מלווה.

איתמר לוין: ברור מאליו שאם מורה הנהיגה ייתן את הליווי ב-12 השעות האלה, אז הוא גם ידע בדיוק מה להשלים לתלמיד ומה חסר לו.

איתמר לוין: סביר להניח שהמורה גם יבנה מסלול תואם לכל מה שהוא לא יכול ללמד, כי היום הטסטים לא משקפים את כל תהליך הלימוד.

איתמר לוין: לא שמעתי פה מענה לקריטריונים למלווה - אולי זה מסובך מידי או משהו כזה - למרות שאפשר היה.

איתמר לוין: אם הייתה החלטה גורפת שאת הליווי ברוב המקרים יעשה מורה הנהיגה זה סיפור אחר.

איתמר לוין: כך היינו בונים מסלול הכשרה מתקדם יותר לנהג.

כרמל שאמה-הכהן: דרך אגב, כל אחד יכול להיות מלווה?

חוה ראובני: הנושא של קריטריונים למלווה נדון בישיבה הקודמת.

חוה ראובני: הנושא הזה עלה.

כרמל שאמה-הכהן: מי שסיים שלילה של שנתיים יכול להיות מלווה?

חוה ראובני: הוא יכול.

חוה ראובני: חובת הליווי היא חובה שבצידה איסור פלילי.

חוה ראובני: ההפרה שלו היא פלילית.

חוה ראובני: אם נקבע קריטריונים שמחייבים את הנהג החדש, אז העבריין יהיה הנהג החדש.

חוה ראובני: אם נקבע קריטריונים מי הוא מלווה, הנהג החדש יהיה מחויב לבדוק אותם לפני הליווי.

חוה ראובני: איך הוא אמור לבדוק את הרישומים הפליליים וכמה הרשעות תנועה יש לאבא שלו?

חוה ראובני: זה מידע חסוי.

חוה ראובני: לאבא שלו אסור לראות אפילו אם הוא ילך למשטרה לבקש.

חוה ראובני: זאת עבירה פלילית אם הוא רק יסתכל על ה-print הזה.

חוה ראובני: מה, הוא ילך וישאל את אבא שלו איזה רישיון נהיגה יש לו, מתי פעם אחרונה הוא היה בפסילה?

גאנם חמדה: בצורה הזאת אנחנו נצמצם את מאגר המלווים.

גאנם חמדה: כל הבעיה פה היא שאין לנו מספיק מלווים, לכן הלכנו לכיוון של מורי נהיגה.

גאנם חמדה: תאר לעצמך שתוסיף עוד בעיה.

גאנם חמדה: אנחנו לא נכנסים לזה.

גאנם חמדה: אין פתרון אופטימאלי.

גאנם חמדה: מכל הפתרונות שיש אני חושב שהגענו לפתרון סביר.

גאנם חמדה: זה מקובל על רוב מורי הנהיגה.

אבי קרמר: כולם.

גאנם חמדה: אני חושב שהנושא הזה יכול לעבור.

איתי עצמון: בישיבה האחרונה, כמו שציינתי, עלה לדיון העניין של הוספת הוראה שלפיה בתקנות שיובאו לאישור הוועדה ייקבעו חלופות לאופן ביצוע תכנית הליווי לגבי מי שהוכיח לרשות הרישוי כי אין באפשרותו למצוא מלווה מתאים ובכך בעצם למלא אחר חובת ביצוע תכנית הליווי כתנאי לקבלת רישיון נהיגה.

כרמל שאמה-הכהן: החלופה זה מורה הנהיגה.

איתי עצמון: השאלה אם הוועדה רוצה לעגן במפורש בסעיף המסמיך, שכולל נושאים שונים כמו היקף השעות ותכנית הליווי למי שהמלווה שלו הוא מורה הנהיגה, חובת קביעת אותן חלופות כפי שציינתי קודם לכן.

איתי עצמון: פשוט לכוון את שיקול דעת השר ולומר שבאותן תקנות ייקבעו חלופות, כדי לתת מענה לסיטואציות שעלו כאן בדיונים הקודמים.

חוה ראובני: החלופה היחידה שאנחנו יכולים לקבל על עצמנו זה הנושא של מורי הנהיגה.

חוה ראובני: החלופה הזאת נמצאת כבר בסעיף (ה)(1): "תכנית ליווי למי שהמלווה שלו הוא בעל רישיון להוראת נהיגה".

חוה ראובני: ממילא אני אצטרך להגיד שמורה נהיגה יכול להיות מלווה ותהיה לו תכנית מיוחדת.

חוה ראובני: אני כבר הצהרתי כאן בפני הוועדה, מתועד בפרוטוקול, מה הכוונה שלנו לגבי התכנית הזאת.

חוה ראובני: אני לא חושבת שיש צורך להגיד עוד אמירה על החלופות, כי מה שיש זו החלופה.

חוה ראובני: בתוך הסעיף כתבנו שתי חלופות.

כרמל שאמה-הכהן: איפה בתוך הסעיף?

חוה ראובני: בסעיף (ה)(1) כתוב שהשר יקבע בתקנות, באישור הוועדה, תכנית ליווי שנהג חדש צעיר חייב בביצועה, ובכלל זה היקף השעות, מספר השעות בדרכים מסוגים שונים ותכנית ליווי למי שהמלווה שלו הוא בעל רישיון להוראת נהיגה.

חוה ראובני: זה כמובן צריך לכלול את אותם מרכיבים: היקף השעות, דרכים מסוגים שונים.

אבי קרמר: יום לילה.

חוה ראובני: כתוב שעות היממה השונות.

איתמר לוין: אפשר לתת עוד הצעה שאולי תפתור את העניין?

כרמל שאמה-הכהן: כן.

איתמר לוין: אפשר לחשוב על לתת למלווה הדרכה יותר מקיפה.

איתמר לוין: אולי לקבוע שתי פגישות כדי שיהיה לו ברור, כי אדם מהיישוב לא באמת יודע מה רוצים.

איתמר לוין: נכון שהוא יקבל חוברת וספרונים.

גאנם חמדה: אמרנו שברגע שהאדם עובר את הטסט המעשי, רשות הרישוי תפיץ למורים לנהיגה דף תדריך.

גאנם חמדה: המורה יעבור על הסעיפים יחד עם התלמיד, יסביר לו מה מהות הליווי.

גאנם חמדה: יהיה לנו גם מאגר של ערכת הליווי בתוך אתר האינטרנט, איך לגשת לזה.

גאנם חמדה: לפני שהתלמיד יוצא לדרך הוא יקבל תדריך, תהיה לו את הערכה הזאת.

גאנם חמדה: בזה אנחנו מסיימים את העניין הזה.

אבי קרמר: גאנם, אני חושב שיש עוד דבר אחד שאולי אפשר להחזיר בדרך אחרת.

אבי קרמר: עברנו כולנו השתלמויות להיות מדריכים מלווים.

אבי קרמר: הבעיה היא לא התלמיד, היא יותר ההורה המלווה.

גאנם חמדה: אנחנו לא רוצים להכביד על ההורים יותר מידי.

גאנם חמדה: יש גבול כמה אתה יכול להכביד על ההורים.

גאנם חמדה: בשביל מה תביא את ההורים עוד פעם, שזה נסיעה, דלק?

גאנם חמדה: התלמיד בעצמו יקבל את התדריך, ייקח את הדף להורה.

גאנם חמדה: אני חושב שבזה אפשר להסתפק.

איתי עצמון: אני רק רוצה להסב את תשומת הלב למשמעות של אי קביעת חלופות נוספות.

איתי עצמון: המשמעות היא שיש אוכלוסיות חלשות שעול מימון הכשרת הנהיגה רק יוסיף ויהיה גדול יותר.

איתי עצמון: מדובר על חיילים בודדים, על אנשים שאין להם כאן קרובי משפחה או חברים שיכולים לשאת בנטל הזה, על אנשים שיש להם הורים מבוגרים שאין להם בכלל רישיון נהיגה.

לאה ורון: יש גם אנשים צעירים שאין להם רישיון נהיגה.

כרמל שאמה-הכהן: כמה אנשים צריכים ליווי כל שנה?

גאנם חמדה: משהו כמו 120 אלף.

חוה ראובני: רק חלק קטן מהם הוא מעל גיל 24.

כרמל שאמה-הכהן: כמה זה עד גיל 24?

גאנם חמדה: משהו כמו 110 אלף.

חוה ראובני: הרוב הגדול הוא מתחת לגיל 24.

כרמל שאמה-הכהן: מה העלות של כל ליווי כזה אצל מורה נהיגה?

גאנם חמדה: בערך 1200 שקל.

גאנם חמדה: אם אנחנו מדברים על כך שמחיר ליווי שווה למחיר שיעור – שיעור זה משהו כמו 100 שקל - אז זה 1200 שקל.

כרמל שאמה-הכהן: כמה תלמידים כאלה אתה מעריך שיהיו כל שנה?

גאנם חמדה: אין לנו נתון מדויק.

כרמל שאמה-הכהן: סדר גודל.

גאנם חמדה: הערכנו משהו כמו 2000, לא יותר מזה.

כרמל שאמה-הכהן: 2000 זה 2.5 מיליון ₪.

כרמל שאמה-הכהן: מה הבעיה לתקצב את זה?

גאנם חמדה: מאיפה?

חוה ראובני: המדינה לא מממנת הכשרת נהגים.

כרמל שאמה-הכהן: לנזקקים.

חוה ראובני: כל אחד כזה כבר שם סדר גודל של 6000 שקל על הלימוד עצמו.

כרמל שאמה-הכהן: לא ביקשתי ממך לממן.

כרמל שאמה-הכהן: אמרתי אנשים נזקקים.

כרמל שאמה-הכהן: המדינה מממנת להרבה נזקקים ממיר לטלוויזיה.

כרמל שאמה-הכהן: המדינה משתתפת בדברים שהם פחות חובה.

כרמל שאמה-הכהן: קבענו ממיר דיגיטלי.

כרמל שאמה-הכהן: האוצר אמר שהוא משתתף עד 50%.

חוה ראובני: כי זה בא יחד עם שלילת הטלוויזיה החינמית בלי הממיר.

חוה ראובני: כאן אנחנו נמצאים במצב שיש לימוד נהיגה.

חוה ראובני: לימוד נהיגה עולה למי שנכנס לתהליך סדר גודל של 6000 שקל.

כרמל שאמה-הכהן: אני לא מבין מה זה 2 מיליון שקל למשרד התחבורה.

חוה ראובני: מדינת ישראל לא מממנת לימוד נהיגה.

חוה ראובני: אנחנו לא תופשים את זה כזכות יסוד של אזרח שמעצם לידתו מגיע לו רישיון נהיגה.

חוה ראובני: המדינה לא נותנת לאף אחד ולא מסבסדת בשום דרך ובשום צורה לימוד נהיגה מכל מין וסוג שהוא.

גאנם חמדה: כמדינה לא נוכל לבצע את זה, כי מי יחליט איזה קריטריונים, מי יחליט כן, מי יחליט לא? אני יכול להביא אותך לכל מיני כיוונים אחרים.

חמד עמאר: בדקתם את הנושא עם הרשות הלאומית לבטיחות בדרכים על-מנת שתכין מתנדבים?

גאנם חמדה: ודאי.

חמד עמאר: כל מי שאין לו אפשרות ליווי יופנה לרשות הלאומית והרשות לאומית דרך המתנדבים שלה, דרך העבודה שלה תעשה את זה.

גאנם חמדה: הרשות הלאומית תרכז אצלה מאגר של מתנדבים.

גאנם חמדה: מי שיצטרך יפנה לשם.

חמד עמאר: בוא נשמע את זה מהרשות.

מאיר אלרם: המועצה האזורית מנשה הרימה את הכפפה לאור מה שהולך לקרות.

מאיר אלרם: הם שכרו רכב במסגרת המועצה האזורית על חשבון המועצה.

מאיר אלרם: הם מקיימים איזה שהוא תהליך בתוך מועצה אזורית מנשה.

מאיר אלרם: זאת דוגמה ליוזמה מקומית.

מאיר אלרם: ניסינו לבדוק בעולם, לראות איך הדברים קורים.

מאיר אלרם: .

לאה ורון: מר אלרם, השאלה הייתה האם הרשות הלאומית תרכז מאגר של מתנדבים.

מאיר אלרם: חיובי.

לאה ורון: תכוון אותם, תדבר על זה.

לאה ורון: זה שברשויות, בגורמים או במוסדות, אולי "אור ירוק" יחליטו לעשות מערך של התנדבות, זאת שיחה אחרת.

לאה ורון: כרגע תציג מה מתכוונת הרשות הלאומית לעשות.

מאיר אלרם: במסגרת האתר שלנו אנחנו בהחלט.

מאיר אלרם: .

חמד עמאר: אני לא מתכוון לאתר, אני מתכוון שהרשות הלאומית לבטיחות בדרכים שממונה על כל הנושא של הבטיחות במדינת ישראל תבנה מאגר לנושא, תיתן אנשים בצוות שלה, תתחיל לבנות, תיקח את זה מאוד רציני כך שמי שיש לו בעיה בליווי יוכל להרים טלפון ולהגיד שהוא גר בשפרעם והוא צריך עזרה כי הוא חייל בודד.

אבי קרמר: לקחנו עלינו כבר את העניין של חייל בודד.

חמד עמאר: גם את זה אני לא מוכן לקבל.

חמד עמאר: אני רוצה משהו רשמי.

חמד עמאר: אני לא יכול לקבל את זה שארגון מורי הנהיגה ייקחו את זה.

חמד עמאר: אני רוצה משהו מסודר.

חמד עמאר: אנחנו מחוקקים חוק, אדוני היושב-ראש.

חמד עמאר: אנחנו רוצים משהו מסודר.

חמד עמאר: כשהרשות הלאומית תגיד לי שהיא יכולה לעשות את זה, שהיא מקצה תקציב לנושא הזה, שהיא מתחילה להפעיל את זה, אנחנו נהיה רגועים

חוה ראובני: חבר הכנסת עמאר, לא היית פה בהתחלה כשהסברנו שיש בעיה עם המדינה על שלוחותיה - זה כולל את הרשות הלאומית שהיא בסופו של דבר גוף רשמי של המדינה - שלא יכולה להקים מערכות כאלו שלא על פי חוק, עם קריטריונים, מיון והכשרה.

חוה ראובני: זה מחייב סמכויות בחוק, מחייב קריטריונים בחוק, מחייב עלויות.

לאה ורון: הרשות הלאומית איננה עוסקת בפעילויות התנדבותיות אחרות?

חוה ראובני: פעילויות התנדבותיות אחרות, אבל כאן כדי לעשות מטלה שהיא חובה על פי דין באמצעות אנשים מטעמה היא תצטרך להתחיל עם מערך של קריטריונים לגבי מי כן מלווה, מי לא מלווה, למיין אותם, לבדוק את הדברים.

גאנם חמדה: מה שאמר חבר הכנסת חמד זה שכן יהיה מימון.

גאנם חמדה: אנחנו בעד שיהיה מאגר כזה.

גאנם חמדה: אנחנו מאוד תומכים במאגר כזה כך שכל מי שרוצה לפנות למאגר הזה.

גאנם חמדה: .

כרמל שאמה-הכהן: מאגר אפשר לבנות.

כרמל שאמה-הכהן: אני חושב על מצב שאנחנו מאשרים את החוק ומחר יש בחורה שגם ככה החיים שלה קשים והיא עכשיו צריכה לשלם על הליווי עוד 1200 ₪.

כרמל שאמה-הכהן: המדינה לא תוציא 2 מיליון ₪ כדי לפתור את הבעיה של כל המסכנים האלה בכל המדינה.

כרמל שאמה-הכהן: מבזבזים כל כך הרבה כסף בפרויקטים בתשתיות.

כרמל שאמה-הכהן: מה זה 2 מיליון ₪ במשרד התחבורה?

כרמל שאמה-הכהן: לפעמים בטעות של מפקח הכסף הזה הולך לאיבוד.

גאנם חמדה: אמרנו שזה יהיה יותר או פחות מ-2 מיליון ש"ח.

גאנם חמדה: העניין פה הוא לא הכסף.

גאנם חמדה: העניין להיכנס לזה הוא בעייתי.

כרמל שאמה-הכהן: למה?

חוה ראובני: אני אצטרך עוד חצי חוק בשביל זה.

כרמל שאמה-הכהן: למה?

חוה ראובני: כי אני אצטרך לעגן לעצמי סדר, להסמיך את עצמי לעשות את זה.

חוה ראובני: אני קודם כל צריכה סמכות.

חוה ראובני: למדינה אין סמכות אם זה לא כתוב בחוק.

חוה ראובני: אני אצטרך לקבוע קריטריונים לגבי מי יהיה מלווה, כי המדינה צריכה לבחור אותם, צריכה להכשיר אותם, צריכה למיין אותם.

חוה ראובני: זה לא רק 2 מיליון שקל לשלם.

כרמל שאמה-הכהן: על מה את מדברת?

כרמל שאמה-הכהן: דיברנו על האופציה של מורי הנהיגה.

חוה ראובני: ברגע שאני מפקיעה את זה אני צריכה לעבוד על פי קריטריונים.

גאנם חמדה: הקריטריונים יותר בעייתיים.

גאנם חמדה: מי יהיה זכאי לזה?

חמד עמאר: בחוק יש קריטריון לגבי מי שזכאי.

כרמל שאמה-הכהן: חסרים בחקיקה קריטריונים לאנשים מסכנים?

לאה ורון: אפשר לתת לשר סמכות לקבוע בתקנות, באישור ועדת הכלכלה, מי יהיה זכאי.

חוה ראובני: אז אני צריכה לבדוק אותם.

לאה ורון: ואיך הוא מממן את 12 השיעורים האלה של מורי הנהיגה?

כרמל שאמה-הכהן: אי אפשר לזרוק את כולם ככה לים.

כרמל שאמה-הכהן: יש אנשים מסכנים.

כרמל שאמה-הכהן: יש אנשים שללמוד את שיעורי הנהיגה קשה להם.

גאנם חמדה: אנחנו חושבים שהמדינה לא צריכה להתערב בזה.

גאנם חמדה: זאת בעיה מאוד קשה לנהל את זה.

כרמל שאמה-הכהן: אבל אתה כן מתערב, אתה מחיל עליהם את החובה הזאת.

גאנם חמדה: החובה שלהם.

גאנם חמדה: יהיה מאגר מתנדבים.

גאנם חמדה: לא חסרים מתנדבים ב"אור ירוק" ואחרים.

חמד עמאר: אני רוצה מישהו שיארגן לי את כל המאגר הזה.

גאנם חמדה: הרשת הלאומית תארגן את המאגר הזה.

חמד עמאר: שהרשות הלאומית תדע שמי שמרים טלפון מקבל תשובה.

כרמל שאמה-הכהן: ואם לא יהיו להם מתנדבים?

כרמל שאמה-הכהן: אם יש מתנדבים אין בעיה.

כרמל שאמה-הכהן: מי שיש לו מתנדב לא צריך ללכת להגיש בקשה למשרד התחבורה, להוציא תקציב.

גאנם חמדה: על-מנת שלא נקבל פה החלטה שגויה, בוא ניתן לחוק הזה לרוץ במשך שנתיים.

גאנם חמדה: נבחן את זה בעוד שנתיים, נראה את המשמעויות.

גאנם חמדה: אם לא יהיו מתנדבים אולי נחשוב על זה.

גאנם חמדה: אני לא חושב שאנחנו צריכים להיכנס לזה עכשיו.

כרמל שאמה-הכהן: אנחנו נגיש הסתייגות.

איתי עצמון: קודם צריך הצעה.

כרמל שאמה-הכהן: עד אז נדבר עם השר.

כרמל שאמה-הכהן: נחשוב עד המליאה מה אנחנו עושים עם זה.

כרמל שאמה-הכהן: קשה לנו, גאנם, להעביר דבר כזה, לתת לאנשים גזירה כזאת.

כרמל שאמה-הכהן: מתוך 120 אלף אנשים מדובר על 2000 אנשים שחיים על הקצה של הקצה.

כרמל שאמה-הכהן: מה הבעיה לעזור להם?

גאנם חמדה: אמרנו בערך.

כרמל שאמה-הכהן: אמרתי ל-2000 שהכי קשה על פי קריטריונים שהשר יקבע.

כרמל שאמה-הכהן: תכניס חיילים בודדים.

לאה ורון: אדוני מדבר על ליווי על ידי מורי הנהיגה, על אותם 12 שיעורי ליווי על ידי מורי הנהיגה.

כרמל שאמה-הכהן: כן, רק על ידי מורי הנהיגה.

כרמל שאמה-הכהן: אתה לא פורץ את זה, אתה לא פותח את זה.

כרמל שאמה-הכהן: קהילת מורי הנהיגה מוכרת לך.

כרמל שאמה-הכהן: אין לך בעיה לזהות מי המלווה הרלוונטי.

גאנם חמדה: הבעיה היא לא המלווה, הבעיה היא לגבי האדם שזכאי.

כרמל שאמה-הכהן: אני אומר לך שהם ימצאו אלף ואחד קריטריונים שכבר נקבעו בחוק לקבלת סיוע.

כרמל שאמה-הכהן: זה תקציב סגור.

כרמל שאמה-הכהן: יש כזה דבר?

שמשון עידו: בסוף עוד יתברר שיש 10 אלפים נזקקים.

כרמל שאמה-הכהן: כמובן שייקחו את הכי.

חמד עמאר: אנחנו מדברים על מישהו שהוא לא נזקק, לא על נזקק.

חמד עמאר: אנחנו מדברים על מישהו שאין לו אפשרות ליווי.

חמד עמאר: יש הבדל אדיר בין מי שנזקק למי שאין לו אפשרות ליווי.

חוה ראובני: אנחנו רואים פה עוד פתח.

חוה ראובני: בסוף יבואו אלינו המסכנים ויבקשו שהמדינה תממן להם את לימוד הנהיגה מלכתחילה.

חוה ראובני: אדוני מדבר על הכסף הקטן של 1200 בסוף, אבל מה עם ה-6000 שלפני?

כרמל שאמה-הכהן: לא דיברנו על זה.

חוה ראובני: זאת התחלת הדרך להגיד שיש למדינה אחריות לממן את זה שלבן אדם תהיה יכולת לנהוג.

חוה ראובני: האמירה פה היא שהמדינה נוטלת על עצמה אחריות לממן לבן אדם את השלמת לימוד הנהיגה ואת הכשרתו כנהג.

חוה ראובני: היום זה על הליווי, אחר כך יבוא המסכן ויגיד שגם אין לו את ה-6000 הראשונים.

כרמל שאמה-הכהן: המדינה נותנת סיוע בהרבה דברים.

כרמל שאמה-הכהן: היא נותנת בשכר דירה, במלגות ללימוד.

כרמל שאמה-הכהן: בדבר כזה שהמדינה באה ומוסיפה עול..

כרמל שאמה-הכהן: לי זה לא מסתדר איך המדינה מוסיפה עול על קבוצה של מסכנים ולא דואגת לסייע להם.

כרמל שאמה-הכהן: אני לא מבין את זה.

גאנם חמדה: בוא נשאל, ברשותך, את "אור ירוק" אם יש להם איזו שהיא הצעה בעניין הזה.

ציפי לוטן: "אור ירוק" כבר 7 שנים עושה פעילות בהתנדבות בנוגע לליווי.

ציפי לוטן: פגשנו עד היום יותר מ-200 אלף משפחות בתחילת הליווי.

ציפי לוטן: עשינו את ההכשרה לנהג הצעיר וגם למשפחה.

כרמל שאמה-הכהן: אין לי בעיה, אני בעד.

כרמל שאמה-הכהן: האם אתם יכולים להבטיח שכל מי שיפנה אליכם יקבל מענה של ליווי?

ציפי לוטן: אנחנו יכולים להבטיח שנעמיד לרשותו את מערך המתנדבים שלנו.

ציפי לוטן: מערך המתנדבים שלנו כולל היום 4500 מתנדבים.

ציפי לוטן: הליווי זה משהו שאנחנו עושים אותו.

ציפי לוטן: יש לנו את התכנים ואת האנשים שיכולים להעביר את זה.

כרמל שאמה-הכהן: גאנם, אתה מסכים שמי שפנה אליהם ולא קיבל מענה תוך חודש יהיה פטור מהליווי?

גאנם חמדה: לא.

כרמל שאמה-הכהן: אפשר להגיד שאותה כתובת לסיוע.

כרמל שאמה-הכהן: .

כרמל שאמה-הכהן: פנה מישהו, מצאתם לא סידור ב"אור ירוק" והוא קיבל מענה.

כרמל שאמה-הכהן: לא מצאתם סיוע ב"אור ירוק" או ברשות הלאומית לבטיחות בדרכים, הוא יקבל סיוע מהמדינה על פי קריטריונים ועד הגבול.

גאנם חמדה: כל המעקב שלך, כל היכולת לנהל את העניין הזה הוא בעייתי מאוד.

כרמל שאמה-הכהן: מאיזו בחינה?

גאנם חמדה: מבחינת הניהול.

גאנם חמדה: פנה, לא פנה.

גאנם חמדה: אני לא יודע אם הוא פנה, מי אישר לו, מי לא אישר לו, קריטריונים.

גאנם חמדה: זה נושא שאנחנו כמדינה אם ניכנס אליו זאת תהיה תסבוכת לא פשוטה.

ציפי לוטן: צריך לזכור גם מה המצב היום.

ציפי לוטן: המצב היום הוא שעל כולם יש את חובת הליווי.

ציפי לוטן: הרבה לא עושים את זה.

ציפי לוטן: זה בדיוק המטרה של החוק הזה, לאפשר לעשות את זה.

לאה ורון: האם למשרד התחבורה יש נתונים כמה אנשים עלו על הכביש ללא נהיגה באמצעות מלווה לאחר שהמתינו את התקופה הנדרשת?

אבי גולן: איך אפשר לדעת?

כרמל שאמה-הכהן: אני אומר לך שהתפתחו פה דברים הרבה יותר בעייתיים.

כרמל שאמה-הכהן: אנשים שאין להם את הכסף ימצאו עם מי לעשות את הסידור, תאמין לי.

כרמל שאמה-הכהן: הוא לא ילך לשלם עוד חצי משכורת, עוד שליש משכורת אחרי שהוא כבר קיבל רישיון.

כרמל שאמה-הכהן: הוא ימצא, תאמין לי, את המורה מתוך 10 אלפים מורים שיעשה איתו את הסידור הזה, ואז לא יהיה לך ליווי ולא יהיה לך כלום.

כרמל שאמה-הכהן: אני לא יודע למה ההתעקשות על סכום כזה פעוט.

גאנם חמדה: זה לא העניין של הסכום.

כרמל שאמה-הכהן: זה לא נוגע ללימודי הנהיגה, זה נוגע לנושא של החובה הנוספת.

כרמל שאמה-הכהן: אתה תמיד יכול לתת אלטרנטיבה ראשונה להפנות למתנדב, אבל מה קורה אם הפנית למתנדב ואין?

חוה ראובני: זה שם עלינו אחריות של מיון, אחריויות של פיקוח, אחריות של קריטריונים.

חוה ראובני: זה פוגע בעיקרון שהמדינה לא מכשירה את הנהגים.

חוה ראובני: זאת בחירה של האזרח אם הוא מכשיר.

חוה ראובני: כשהוא מתחיל את לימוד הנהיגה הוא לא יודע בדיוק כמה זה יעלה לו, אם הוא יצטרך 30 שיעורים וטסט אחד, או 50 שיעורים ו-7 טסטים.

חוה ראובני: הוא לא יודע אם זה יעלה לו 4000 שקל או 10 אלפים שקל.

חוה ראובני: גם מיעוטי היכולת שנכנסים לתהליך הזה, כשהם עושים איזו שהיא הערכה אם יש להם את התקציב, יצטרכו - מי שאין לו את המלווה - להביא את העניין של המלווה בחשבון.

חוה ראובני: אני מצטטת את מה שאמר בחדר הזה חבר כנסת בדיון בהקשר אחר: "הבטיחות לפעמים עולה".

חוה ראובני: המדינה לא יכולה לקחת את זה על עצמה, כי זה מנוגד לתפישה בסיסית שהמדינה לא מממנת תהליכים וולונטריים של הכשרה מקצועית.

כרמל שאמה-הכהן: התפקיד שלך הוא יועצת משפטית.

כרמל שאמה-הכהן: את לא מקבלת הכרעות שהן פוליטיות.

חוה ראובני: ודאי שלא.

כרמל שאמה-הכהן: אני לא רואה איזו בעיה יכולה להיות אם הכרעה פוליטית תתקבל.

כרמל שאמה-הכהן: אנחנו נדבר עם השר.

כרמל שאמה-הכהן: אני לא יודע מה העמדה שלך בנקודה.

חמד עמאר: אני אותו דבר.

חמד עמאר: העמדה שלי ברורה.

חמד עמאר: אני לא מחויב למשהו תקציבי בנושא הזה.

חמד עמאר: אם יבואו ויגידו שהרשות הלאומית לבטיחות בדרכים לוקחת על עצמה את האחריות הזאת שמי שאין לו את אפשרות של ליווי ירים טלפון וימצאו לו את הסידור.

חמד עמאר: .

חמד עמאר: הייתי מסתפק בזה.

כרמל שאמה-הכהן: מה אם לא נתנו לו את הסידור?

כרמל שאמה-הכהן: אם יש סידור אין לנו בעיה.

כרמל שאמה-הכהן: אם לא נתנו לו את הסידור, מה קורה?

כרמל שאמה-הכהן: למה לעצום את העיניים?

חמד עמאר: אם זה יהיה אחד מהתפקידים שלה היא תהיה מחויבת.

כרמל שאמה-הכהן: הם לא מחויבים.

כרמל שאמה-הכהן: אני אומר לך שלא נתנו לו את הסידור.

כרמל שאמה-הכהן: הוא פנה, הוא רצה את הליווי.

כרמל שאמה-הכהן: הוא פנה ל"אור ירוק", הוא פנה לאור כזה, לאור אחר.

כרמל שאמה-הכהן: אין לו ליווי בהתנדבות, מה הוא עושה?

חמד עמאר: זה מה שאמרנו.

חמד עמאר: אמרנו שצריך לקבוע קריטריונים ברורים של זכאי שיכול לקבל את המימון הזה מהמדינה.

כרמל שאמה-הכהן: אני לא מאמין שהשר מסכים לזה שאנשים באופקים לא יקבלו רישיון נהיגה בגלל שאין להם כסף להשלים את ההשלמה.

כרמל שאמה-הכהן: אני לא מאמין.

רוני לוינגר: זה לא משהו של המשטרה, אבל יש אנשים שלא מקבלים רישיון נהיגה.

רוני לוינגר: .

אבי קרמר: כמה אנשים באופקים.

אבי קרמר: .?

אבי קרמר: אנחנו מנסים לעשות חוק שיש לו 120 אלף.

אבי קרמר: .

כרמל שאמה-הכהן: יש הרבה אנשים בלי מכוניות.

כרמל שאמה-הכהן: אתה לא מכיר אותם.

אבי קרמר: מדובר על 2000.

אבי קרמר: .

כרמל שאמה-הכהן: תיכנס ללוחות של הלמ"ס, תראה כמה אנשים בלי מכוניות.

כרמל שאמה-הכהן: אתה לא מכיר אותם, כי אתה לא מלמד אותם.

כרמל שאמה-הכהן: תראה באחוזים.

כרמל שאמה-הכהן: בדוק.

חוה ראובני: שאין להם מכוניות בבעלותם.

חוה ראובני: זה עוד לא אומר שאין להם מכוניות.

חוה ראובני: תוסיף על זה את עשרות אלפי מכוניות הליסינג שיש לאנשים שאין בבעלותם רכב ולא נמצאים בסטטיסטיקה של הלמ"ס.

חוה ראובני: יש להם אוטו שלא עולה להם אגורה.

כרמל שאמה-הכהן: 300 אלף מכוניות ליסינג.

חוה ראובני: יפה.

חוה ראובני: זה הרבה מאוד.

כרמל שאמה-הכהן: תבדקי לכמה אין מכוניות לפי הנתון הזה.

אבי קרמר: בוועדות שישבנו בדקנו את המגזר, בדקנו את כל המקומות האלה.

אבי קרמר: זה היה 0.0 בסך הכל הכללי.

אבי קרמר: השאלה מה האלטרנטיבה, האם לקחת את המעט הזה שצריך לעזור לו וצריך למצוא את כל הדרכים כדי למצוא לו פתרון כדי שלא יהיה עבריין, מול המאסה הגדולה שעליה אנחנו.

אבי קרמר: .

לאה ורון: לא זה מה שאמר היושב-ראש.

כרמל שאמה-הכהן: לא צריך ללכת עד אופקים, בוא אני אקח אותך לרמת-גן.

כרמל שאמה-הכהן: ברמת גן, שהיא עיר בדירוג סוציו אקונומי 8 או 9, אני אראה לך כמה אנשים שאני מכיר אישית – אני אעבור איתך ב-2 רחובות – בלי מכוניות.

לאה ורון: אני חושבת שהוא לא הבין את ההצעה שלך.

לאה ורון: כל מה שאמר היושב-ראש זה שמשרד התחבורה ייעד תקציב מסוים לאנשים חלשים בחברה שהשר יקבע בתקנות מי הם, והם ילמדו אצל מורי הנהיגה את אותם 12 שיעורים.

כרמל שאמה-הכהן: אתה מדבר עכשיו נגד האינטרס שלך.

אבי קרמר: לזה אנחנו בעד.

אבי קרמר: אנחנו אפילו בעד שימצאו פתרון רחב יותר.

רוני לוינגר: מה המדינה תענה לאותו אחד מאופקים או מרמת גן שיגיד שיש לו מלווה אבל חסרים לו 1200 שקל כדי להשלים את לימודי הנהיגה?

כרמל שאמה-הכהן: יש גבול לכל תעלול.

רוני לוינגר: למה זה יותר חשוב מזה?

רוני לוינגר: יותר בסיסי ללמוד נהיגה לפני המלווה.

כרמל שאמה-הכהן: הבסיסי זה הרישיון.

כרמל שאמה-הכהן: אנחנו בהחלטה פה מוסיפים עול ולא נותנים לו פתרון.

חוה ראובני: מה עם ההוא שיבוא בנובמבר אחרי שנגמר התקציב.

חוה ראובני: .?

כרמל שאמה-הכהן: אנחנו לא מדינת הכל כלול.

חמד עמאר: המדינה לא חייבה אותו לעשות רישיון.

חמד עמאר: הוא מחליט אם הוא עושה רישיון או לא עושה רישיון.

חוה ראובני: היא הנותנת.

חמד עמאר: לכן המדינה לא מחויבת לתת לו.

חמד עמאר: את הליווי אנחנו מחייבים אותו.

חוה ראובני: כפי שלא מממנים שיעור נהיגה כך גם לא מממנים את הליווי.

חמד עמאר: בוא נתקדם בהצעת החוק.

חמד עמאר: ננסה למצוא פתרון לנקודה הזאת.

גאנם חמדה: אנחנו רוצים לעשות התייעצות עם השר בנושא הזה.

כרמל שאמה-הכהן: אני מעלה הסתייגות.

כרמל שאמה-הכהן: אני לא מאשר תיקון בחוק.

כרמל שאמה-הכהן: ההסתייגות תוכל להיות מאושרת במליאה.

כרמל שאמה-הכהן: עד אז יהיה מספיק זמן לדבר עם השר ולאשר עם השר.

כרמל שאמה-הכהן: אנחנו נעמוד על זה שזה ייכנס.

לאה ורון: תוסיף גם את דרכי המימון.

אלי אוליאל: למה לא נאמץ את מה שאמר מר גאנם, לתת לזה שנתיים?

אלי אוליאל: ככה גם נקלוט נתונים אמיתיים.

כרמל שאמה-הכהן: אני לא מבין מה מפריע לך, אלי.

כרמל שאמה-הכהן: איכפת לך שיהיה סיוע לאנשים?

אלי אוליאל: אנחנו לא יודעים היום כמה.

אלי אוליאל: .

כרמל שאמה-הכהן: אני לא מבין אותך.

לאה ורון: מה זה עניינך בכלל?

חמד עמאר: תשים את ההסתייגות שלך.

חמד עמאר: נבדוק איך אנחנו עושים את הנושא הזה.

גאנם חמדה: כולנו תומכים בחוק הזה, חושבים כמה הוא נחוץ, כמה הוא חוסך בחיי אדם לגבי הנהגים הצעירים.

גאנם חמדה: כל הזמן מושכים ומושכים את זה.

כרמל שאמה-הכהן: אנחנו גומרים את זה היום.

גאנם חמדה: אתם שמים לב שכל הזמן זה נופל על הדברים.

גאנם חמדה: .

חמד עמאר: בוא נשאיר את הנקודה הזאת, נמצא לה פתרון.

חמד עמאר: בוא נתקדם.

כרמל שאמה-הכהן: גאנם, אנחנו גומרים היום את החוק.

לאה ורון: זאת דרך אחת להציג את הדברים.

לאה ורון: אפשר לעבור על הפרוטוקול ולראות שהוועדה הייתה חרדה לנושא הליווי, לא סתם התבקשתם בישיבה האחרונה להגיש תכנית מפורטת לליווי.

לאה ורון: תבדוק את הפרוטוקולים בכל אחד מהדיונים שהתקיימו ב-2.8, ב-1.11, ב-29.11 וב-17 לינואר, כשחבר הכנסת חמד עמאר מילא את מקומו של יושב-ראש הוועדה.

לאה ורון: אתם שוב ושוב ושוב נשאלתם על פתרונות הליווי.

חוה ראובני: אנחנו לא יכולים להביא תשובות שאין לנו.

גאנם חמדה: אין לנו פתרון אופטימאלי.

גאנם חמדה: אמרנו את זה.

גאנם חמדה: אנחנו אומרים את זה גם עכשיו.

גאנם חמדה: מצאנו את הפתרון הטוב ביותר מכל הפתרונות האלה

לאה ורון: השאלה אם הוא מקובל על חברי הכנסת או לא.

לאה ורון: הם המחוקקים.

כרמל שאמה-הכהן: תקרא את ההצעה הזאת.

איתי עצמון: אני רוצה להבין על מה בדיוק מדובר.

איתי עצמון: השאלה אם מדובר על כך שבתקנות לפי סעיף קטן (ה), שהן כאמור באישור הוועדה, יקבע שר התחבורה כללים, תנאים ואמות מידה לזכאות למימון שיעורי נהיגה הנדרשים לחובת ליווי לגבי מבקשי רישיון נהיגה שהוכיחו כי אין באפשרותם להשיג מלווה לצורך ביצוע תכנית הליווי.

איתי עצמון: כמובן שזה נוסח ראשוני ועקרוני, הוא לא סופי.

איתי עצמון: השאלה אם הוא מבטא את הכוונה של חברי הכנסת.

כרמל שאמה-הכהן: זה מתנה את הפעלת החוק.

איתי עצמון: סוגיה נפרדת היא סוגיה של תחילתו של החוק המוצע.

איתי עצמון: הוועדה יכולה לקבוע כי אותו סעיף שנוגע לחובת ביצוע תכנית הליווי ייכנס לתוקף תוך X חודשים, ובלבד שעד אותו מועד יובאו תקנות לאישור הוועדה.

איתי עצמון: לא הובאו תקנות ידחה השר, באישור הוועדה, את מועד התחילה בתקופה נוספת.

כרמל שאמה-הכהן: בסדר גמור.

כרמל שאמה-הכהן: אנחנו נעשה הפוך: נאשר את השינוי הזה ושהשר יגיש הסתייגות למחיקה.

לאה ורון: אני חושבת שחסרה פה הכוונה שחובת הליווי תקוים באמצעות מורי הנהיגה בתכנית מקוצרת של 12 שיעורים.

איתי עצמון: במימון שיעורי הנהיגה הנדרשים לחובת הליווי.

כרמל שאמה-הכהן: שיעורי הנהיגה הנחוצים לחובת הליווי.

כרמל שאמה-הכהן: אין משהו אחר.

איתי עצמון: אני מבין שהכל אמור להיקבע, לכן אמרתי כללים, תנאים ואמות מידה, שזה משהו יחסית רחב כדי להחיל את כל ההסדר.

כרמל שאמה-הכהן: אנחנו נאשר את זה.

כרמל שאמה-הכהן: תגישו הסתייגות למחיקת הסעיף הזה.

חוה ראובני: אנחנו נבקש להגיש הסתייגות.

כרמל שאמה-הכהן: אנחנו נסכם עם השר עד ההצבעה במליאה.

חוה ראובני: שייקבעו בתקנות קריטריונים וכו'..

כרמל שאמה-הכהן: אתם, אם תרצו, תתאמו גם את הניסוח.

חוה ראובני: אני רק רוצה את העיקרון, את מה שהוסכם.

כרמל שאמה-הכהן: העיקרון שהשר בתקנות יהיה חייב להביא קריטריונים בקביעת מי הם אותם אנשים שזכאים לסיוע ואיך הם מקבלים את הסיוע.

איתי עצמון: הכוונה היא למימון וסיוע מאוצר המדינה.

איתי עצמון: השאלה אם לא ראוי להבהיר בתקנות שלא תוטל חובת התייצבות על המלווה במשרדי רשות הרישוי.

גאנם חמדה: לא ברשות הרישוי.

גאנם חמדה: קבענו אצל מורה הנהיגה.

גאנם חמדה: מורה הנהיגה הוא הסמכות.

גאנם חמדה: הוא לימד אותו, הוא יודע את זה הכי טוב בעולם.

לאה ורון: אנחנו מדברים עכשיו על המלווה.

לאה ורון: הוא מדבר על המלווה.

גאנם חמדה: גם המלווה לא יתייצב ברשות הרישוי .

איתי עצמון: אני חושב שכדאי להבהיר את זה בסעיף המסמיך.

גאנם חמדה: הוא יתייצב אצל מורה הנהיגה.

גאנם חמדה: .

כרמל שאמה-הכהן: מה שכתבת.

כרמל שאמה-הכהן: אין בעיה.

חוה ראובני: אני לא יודעת מה..

לאה ורון: המלווה צריך להתייצב איפשהו?

חוה ראובני: לא.

לאה ורון: את זה מבקש עו"ד עצמון להכניס לתוך מסגרת החוק.

חוה ראובני: אם לא חייבנו אותו להתייצב לא צריך להגיד שהוא לא צריך להתייצב.

איתי עצמון: התקנות יכולות לאפשר כל מיני סוגים של הסדרים .

איתי עצמון: השאלה אם לא ראוי להבהיר.

חוה ראובני: נניח שהתקנות לא יאושרו.

כרמל שאמה-הכהן: בדיוק, השר לא יביא תקנות כאלו.

לאה ורון: אתה מדבר ספציפית על שר מסוים.

איתי עצמון: אנחנו נכניס גם את הנושא שלא יהיה צורך להתייצב.

כרמל שאמה-הכהן: לך אין בעיה עם זה?

גאנם חמדה: נכון.

כרמל שאמה-הכהן: מי בעד הסעיף עם התיקונים והשינויים?

כרמל שאמה-הכהן: ה צ ב ע ה בעד – פה אחד אושר המשרד שומר את הזכות להסתייג.

חוה ראובני: (ו) הוראות סעיף זה וסעיף 12א2 לא יחולו על חייל או על שוטר, הנוהג ברכב, במסגר מילוי תפקידו בשירות, מכוח רישיון נהיגה בר תוקף מטעם צבא ההגנה לישראל או מטעם המשטרה, ולעניין זה יחולו ההוראות החלות על נהג חדש לפי פקודות הצבא ופקודות המשטרה.

חוה ראובני: אנחנו סומכים על הכלליים הפנימיים של נהיגה במסגרת צה"ל, של נהיגה במסגרת המשטרה.

חוה ראובני: אנחנו סומכים על מי שנוהג ברכבים שלהם.

כרמל שאמה-הכהן: אני מבין שאין הערות.

כרמל שאמה-הכהן: מי בעד?

כרמל שאמה-הכהן: ה צ ב ע ה בעד – פה אחד אושר

חוה ראובני: (ז) בסימן זה, "מלווה" – כל אחד מאלה, ובלבד שלא ייחשב מלווה בעת היותו שיכור כהגדרתו בסעיף 64ב; (1) מי שיש בידו רישיון נהיגה בר תוקף לאותו סוג רכב חמש שנים לפחות, ומלאו לו 24 שנים, ואם יש בידו רישיון להוראת נהיגה לפי סעיף 16 – אף אם טרם מלאו לו 24 שנים; (2) מי שיש בידו רישיון נהיגה בר תוקף לאותו סוג רכב שלוש שנים לפחות, ומלאו לו 30 שנים.

חוה ראובני: " זה צילום המצב הקיים.

חוה ראובני: .

כרמל שאמה-הכהן: הערות מיוחדות?

חמד עמאר: אנחנו דיברנו אז בקשר למלווה.

חמד עמאר: אני לא רוצים מלווה עם 20 אלף נקודות או מלווה עבריין.

חמד עמאר: זאת נקודה שצריך לקחת בחשבון.

חמד עמאר: צריך לקבוע מי שיש לו כך וכך עבירות, מי שיש לו כך וכך נקודות.

חמד עמאר: אנחנו הרי יודעים שהוא לא יכול לבוא וללוות.

חוה ראובני: חבר הכנסת עמאר, אני הסברתי בישיבה הקודמת וגם בתחילת הישיבה הזאת.

חמד עמאר: כן, אבל הבטחתם למצוא פתרון.

חוה ראובני: בדקנו את זה.

חוה ראובני: אנחנו לא הצלחנו למצוא פתרון.

חוה ראובני: ברגע שאתה קובע קריטריון שאומר שאדם לא יכול להיות מלווה אם יש לו איזה שהוא סוג של הרשעות, זה אומר שיש חובה על הנהג החדש לבדוק, אחרת הוא יהיה עבריין פלילי.

חוה ראובני: זאת עבירה פלילית לנהוג בלי מלווה.

חוה ראובני: לנהוג עם מלווה לא כשיר זה כמו לנהוג בלי מלווה.

חוה ראובני: אין שום דרך חוקית שבה אותו בחור בן 17 יכול לבדוק את הרשעות התנועה של אבא שלו.

חמד עמאר: מי בדרך כלל מלווה את אותו ילד, את אותו צעיר?

חמד עמאר: זה מישהו מהמשפחה.

חמד עמאר: הוא יכול לדעת.

חוה ראובני: אסור לו.

חוה ראובני: אם אבא שלו יגיד שאין לו, איך הוא ידע כמה נקודות יש לו, כמה הרשעות יש לו?

חוה ראובני: הוא יבדוק במשטרה?

חוה ראובני: אסור לו.

חמד עמאר: את רוצה להגיע למצב שיש לי נהג עבריין שיכול ללוות את הנהג הצעיר הזה וללמד אותו דברים שאני לא רוצה שהוא ילמד?

אבי קרמר: כבר היום זה כך.

אבי קרמר: הוא לא מלמד אותו.

חמד עמאר: היום זה כך.

חמד עמאר: בשביל זה אנחנו עושים חוק.

אבי קרמר: הליווי זה לא לימוד נהיגה.

חוה ראובני: אין שום דרך חוקית שבה הנהג החדש יכול לבדוק את זה.

איתמר לוין: יש לנו הצעה לפתרון.

כרמל שאמה-הכהן: מה ההצעה?

איתמר לוין: אני יודע שרשות הרישוי מנהלת את שיטת הניקוד.

איתמר לוין: שיטת הניקוד כתובה וידועה לרשות הרישוי.

איתמר לוין: כל מה שצריך המלווה לעשות זה שבתצהיר שהוא חותם לכתוב שאין לו את אותן נקודות.

חוה ראובני: עכשיו הוספנו עשרות אלפי אנשים שלא יהיו להם מלווים.

גאנם חמדה: אנחנו יותר מידי מקשים את החיים על עצמנו.

גאנם חמדה: בסוף אנחנו הולכים על חוק שלא נוכל ליישם אותו בגלל עקיפות מימין ומשמאל.

לאה ורון: אנשים לא יודעים כמה נקודות יש להם.

לאה ורון: תשאל את האנשים בחדר אם הם יודעים.

לאה ורון: אולי פה לאלה יש מודעות גבוהה.

חוה ראובני: אסור לנהג החדש לשאול על מישהו אחר מה יש לו.

חוה ראובני: זאת עבירה פלילית לברר את זה.

גאנם חמדה: אנחנו מחוקקים חוק שיביא יותר עבריינים מאשר החוק עצמו.

כרמל שאמה-הכהן: אי אפשר לקבוע שיהיה איסור על אדם שהייתה לו שלילה ללוות?

חוה ראובני: אם הנהג החדש לא היה מלווה על ידו הוא היה עבריין.

כרמל שאמה-הכהן: רק מה שאת קובעת.

כרמל שאמה-הכהן: אם את קובעת שאת פותחת.

כרמל שאמה-הכהן: .

חוה ראובני: זאת המשמעות.

חמד עמאר: אתם חושבים שזה מכשול?

כרמל שאמה-הכהן: הנהג פטור מאחריות.

גאנם חמדה: נניח שיש נהג אוטובוס שמסיע 40 אנשים.

גאנם חמדה: ברגע שיש לו רישיון הוא נוהג.

גאנם חמדה: לאחד כזה שהייתה שלילה ומסיע 40 אנשים אני אגיד שהוא לא יכול ללוות?

גאנם חמדה: אם נתתי לו סמכות להיות נהג הוא יכול גם ללוות.

גאנם חמדה: אל תיכנסו לזה.

חוה ראובני: אני רק אוסרת עליו להיות שיכור, כי זה מצב שהוא לא יכול לתפקד.

חמד עמאר: איך הנהג יכול לקבוע שהוא שיכור?

כרמל שאמה-הכהן: חמד, אם אדם חזר אחרי שלילה ומסיע אנשים כנהג ציבורי, בין אם זה מורה נהיגה, נהג מונית.

כרמל שאמה-הכהן: .

חמד עמאר: אני חושב שבנקודה הזאת אנחנו כל כך רוצים שהמלווה ייתן.

חמד עמאר: .

כרמל שאמה-הכהן: באיזה שהוא שלב אדם חוזר לכביש.

חוה ראובני: שלא נדבר על זה שנוציא פה עוד אלפי אנשים שיהיה להם בעיה להשיג מלווה.

כרמל שאמה-הכהן: מה יותר חמור, אדם שמסיע אנשים או אדם שמלווה אנשים?

כרמל שאמה-הכהן: ברור שאדם שמסיע אנשים.

כרמל שאמה-הכהן: אם אתה נותן לו לחזור לנסוע, מה העניין?

כרמל שאמה-הכהן: לא חשבתי על התשובה הזאת.

חמד עמאר: אני חשבתי על זה, אבל אני עדיין חושב שצריך למצוא איזו שהיא דרך שאותו עבריין נהיגה לא יוכל להיות מלווה.

גאנם חמדה: עבריין הנהיגה עצמו לומד ונוהג.

גאנם חמדה: עבריין הנהיגה שיש לו רישיון מסיע לפעמים משאית עם 30 או 50 טון.

כרמל שאמה-הכהן: ליווי זו דרגה פחותה מנהיגה מבחינת האינטרס של הציבור.

גאנם חמדה: אני יכול לתת לך לנסוע על משאית שמובילה טנק של 70 טון ולא לתת לך ללוות מישהו?

חוה ראובני: ברור שבזמן פסילה הוא לא יכול ללוות.

חוה ראובני: זה ברור, זה כתוב.

גאנם חמדה: בפסילה הוא לא יכול ללוות.

כרמל שאמה-הכהן: אושר הסעיף.

כרמל שאמה-הכהן: חבר הכנסת חמד עמאר לא השתתף בהצבעה.

חוה ראובני: אנחנו עוברים ל-4, לתיקון סעיף 12א2.

איתי עצמון: לפני שאת עוברת אני רוצה להתייחס לשיחה שניהלת איתי לפני הדיון.

חוה ראובני: חשבתי לעשות את זה בסוף.

איתי עצמון: מכיוון שזה נוגע לסעיף הזה אני חושב שרצוי לפתור את זה עכשיו.

איתי עצמון: לגבי סעיף קטן (ג) שאושר.

חוה ראובני: בסעיף קטן 12א1(ג) שאושר כבר נאמר שתיתן רשות הרישוי לנהג החדש הצעיר הסברים ומידע, לרבות בשפות שונות, בדבר חובת הליווי.

חוה ראובני: בשיחה שקיימנו על התהליך ברזולוציה של איך אנחנו מבצעים את זה, הושגה המסקנה שהדרך האפקטיבית – זה גם נאמר פה קצת יותר מוקדם בדיון – זה שיהיה מן עלון כזה שיהיה בשפות שונות שתכין רשות הרישוי, שיהיה חתום על ידי רשות הרישוי ויחולק בפועל על ידי מורה הנהיגה שנמצא בממשק ובקשר הישיר עם תלמיד הנהיגה.

חוה ראובני: כיוון שהדבר הזה עלה שאלתי את עו"ד עצמון אם לדעתו יש בעיה מול נוסח סעיף 12א(ג) שמדבר על זה שרשות הרישוי נותנת את המידע.

חוה ראובני: היא בעצם נותנת אותו באמצעות מורה הנהיגה.

חוה ראובני: אנחנו רוצים לסגור את הדבר הזה כך שלא יהיה ספק שהיא יכולה לעשות את זה באמצעות מורה הנהיגה.

חוה ראובני: היא נותנת את המידע.

חוה ראובני: השאלה, עו"ד עצמון, אם יש צורך לתקן, ואם כן, מה הדרך הטובה לעשות את זה.

איתי עצמון: אני חושב שיש צורך לתקן, אבל מכיוון שלא ביקשתם בקשה לדיון מחדש הדרך לעשות את זה היא לא לתקן את סעיף קטן (ג), אלא לקבוע הסדר חדש אחר שלפיו רשות הרישוי תעביר את אותו מידע למורי הנהיגה כך שגם הם יוכלו להעביר את אותו מידע לנהגים החדשים הצעירים.

איתי עצמון: מידע והסברים כאמור בסעיף קטן (ג) יכולים שיינתנו לנהג החדש הצעיר גם באמצעות מורי נהיגה.

חוה ראובני: להוסיף סעיף קטן נוסף אחרי סעיף (ג)?

איתי עצמון: אני לא יודע אם בדיוק אחרי (ג) או במקום אחר, אבל איזו שהיא הוראה אחרת חדשה.

חוה ראובני: אם זה לדעתך המענה המשפטי הנכון, אז..

איתי עצמון: אני חושב, אלא אם כן אתם רוצים להגיש בקשה לדיון מחדש ולתקן ממש את נוסח סעיף קטן (ג).

חוה ראובני: לא, אנחנו מעדיפים לגמור את החוק.

איתי עצמון: אני מבין שהכוונה היא לקבוע סעיף שלפיו גם מורי הנהיגה יוכלו לתת לנהג חדש צעיר הסברים ומידע כאמור בסעיף קטן (ג) לגבי חובת הליווי.

חוה ראובני: המידע יכול להינתן באמצעות מורי הנהיגה.

חוה ראובני: זה עדיין מידע של רשות הרישוי.

איתי עצמון: זה שרשות הרישוי תעביר אותו למורי הנהיגה זה דבר אחר, אבל המידע יכול להינתן או על ידי רשות הרישוי או על ידי מורי הנהיגה.

איתי עצמון: אנחנו משאירים עדיין את האפשרות שרשות הרישוי תיתן לנהג החדש.

איתי עצמון: .

לאה ורון: בכל מקרה מדובר במידע שעובר מרשות הרישוי.

חוה ראובני: לא מורי הנהיגה מייצרים אותו.

חוה ראובני: .

איתי עצמון: ודאי.

איתי עצמון: מידע בסעיף קטן (ג), כלומר מידע של רשות הרישוי, נכון?

חוה ראובני: כן.

כרמל שאמה-הכהן: מאושר.

לאה ורון: התוספת אושרה.

חוה ראובני: תיקון לסעיף 12א2.

חוה ראובני: בסעיף 12א2 לפקודה (1) בכותרת השוליים, במקום "לנוהג חדש" יבוא "לנהג חדש"; (2) במקום "נוהג חדש" יבוא "נהג חדש"; (3) במקום "יושב לידו מי שכשיר להיות מלווה" יבוא "יושב, במושב שלצידו, מלווה".

כרמל שאמה-הכהן: הסבר מנומק.

חוה ראובני: פסקאות (1) ו-(2) הן עניין של עברית גרידא.

חוה ראובני: עברנו ממינוח של נוהג חדש למינוח של נהג חדש, לפיכך אנחנו מבקשים לתקן גם בסעיף 12א2.

חוה ראובני: (3) זה פועל יוצא של פסק דין שניתן.

חוה ראובני: בעוד שסעיף הליווי בסעיף 12א1 מדבר במפורש על המלווה שצריך לשבת לצד הנהג, בסעיף 12א2 לא נאמר במפורש.

חוה ראובני: כשנהג חדש הועמד לדין על כך שנסע עם יותר מ-2 נוסעים והיה באוטו מי שכשיר להיות מלווה, רק שהוא ישב במושב האחורי, הוא זוכה.

חוה ראובני: אנחנו חושבים שהליווי לא יכול להיות אפקטיבי מעצם הנוכחות ברכב, הוא צריך להיות לצידו של הנהג, לכן כדאי ש-12א2 יתאים ל-12א1.

חוה ראובני: זה מה שאנחנו מבקשים לתקן.

איתי עצמון: רציתי רק לשאול על-מנת להבין את התיקון שהצעתם כאן.

איתי עצמון: אנחנו מדברים על נהג חדש צעיר, שזה נהג שטרם מלאו לו 24.

חוה ראובני: טרם מלאו לו 21.

חוה ראובני: הוא יותר צעיר מצעיר.

איתי עצמון: יותר צעיר.

איתי עצמון: הוא טרם סיים את תכנית הליווי כי טרם מלאו לו 21 שנים.

איתי עצמון: הוא יוכל להסיע יותר מ-2 נוסעים גם בלי מלווה?

חוה ראובני: 12א2 בנוי מ-3 תנאים מצטברים.

חוה ראובני: אחד זה שהוא נהג חדש, השני שעוד לא מלאו לו 21, ותנאי שלישי הוא שהסתיימה תקופת הליווי, הוא כבר סיים את הליווי ויש לו רישיון נהיגה.

איתי עצמון: רישיון נהיגה מוגבל לשנה וחצי.

חוה ראובני: עד תום תקופת הנהג החדש.

חוה ראובני: בתקופה הזאת הוא איננו רשאי להסיע יותר מ-2 נוסעים.

חוה ראובני: אם הוא ירצה להסיע יותר מ-2 נוסעים ייכנס מלווה לידו.

חוה ראובני: עכשיו אנחנו אומרים לידו.

איתי עצמון: את אומרת שזה הכל תנאים מצטברים גם אם מלאו לו 21 והוא טרם סיים את תכנית הליווי?

חוה ראובני: אם הוא סיים את תכנית הליווי.

חוה ראובני: .

חוה ראובני: מעל 21 הסעיף הזה לא חל.

חנניה אפנג'ר: גם מתחת ל-21.

חוה ראובני: אם הוא בן 19 וסיים את הנהג החדש הוא לא מוגבל בהסעת 2 נוסעים.

איתי עצמון: אני פשוט רוצה להבין כדי שהדברים יהיו ברורים.

חוה ראובני: אנחנו מדברים על 3 תנאים מצטברים: אחרי תקופת הליווי, מתחת לגיל 21 ועדיין נהג חדש.

חוה ראובני: הכל בתוך השנה וחצי הזאת.

יעקב פוני: את אמרת שעד גיל 21 אם הוא יושב לידו זה גם מאחוריו.

חוה ראובני: זה מה שאנחנו מבקשים לתקן .

יעקב פוני: בהתחלה אמרת לצידו, אחר כך אמרת לידו.

חוה ראובני: הנוסח שהקראתי זה במושב שלצידו.

חוה ראובני: זה הנוסח שאני מבקשת להכניס לתוך החוק.

אלי אוליאל: למה את לא מוסיפה גם קדמי?

חוה ראובני: לצידו.

חוה ראובני: אתה מכיר מושב נהג שהוא לא במושב הקדמי?

אלי אוליאל: לצידי זה גם מאחור.

קריאה: לצידך זה אף פעם לא מאחור.

חוה ראובני: אנחנו לא מתכוונים לשנות שום דבר במהות או בהסדר הקיים, אנחנו רק רוצים לתקן את העברית ולהבהיר איפה צריך לשבת המלווה הזה.

שמשון עידו: האם אני יכול להבין מהצעת החוק הזאת, מהתיקונים האלה שמי שסיים נהג חדש והוא בן 19 יכול להסיע..?

חוה ראובני: כן .

חוה ראובני: כך זה היום.

חנניה אפנג'ר: זה לפני התיקון.

חנניה אפנג'ר: זה קיים עכשיו.

חוה ראובני: זה תנאים מצטברים כשהוא בן פחות מ-21, הוא נהג חדש ואחרי תקופת הליווי.

חוה ראובני: כל ה-3 האלה צריכים להתקיים.

חנניה אפנג'ר: זה בדיוק המצב הקיים.

חוה ראובני: אנחנו לא משנים את המצב הקיים, זה רק תיקוני נוסח.

כרמל שאמה-הכהן: אושר.

חוה ראובני: אנחנו עוברים לסעיף 9.

חוה ראובני: תיקון סעיף 64ב 9.

חוה ראובני: בסעיף 64ב(א) לפקודה – (1) בפסקה (2) להגדרה "מממונה על הרכב", במקום "נוהג חדש" יבוא "נהג חדש"; (2) בפסקה (3א)(א) להגדרה "שיכור", במקום "נוהג חדש" יבוא "נהג חדש"; זה סעיף השכרות.

חוה ראובני: יש שם כללי שכרות לממונה על רכב.

חוה ראובני: זה תיקון עברית.

כרמל שאמה-הכהן: אושר.

חוה ראובני: 10.

חוה ראובני: תחילה ותחולה.

חוה ראובני: אני אקריא את הנוסח כאן ואחר כך..

כרמל שאמה-הכהן: מתי נכנס השינוי של הגיל לקבלת רישיון?

חוה ראובני: גיל קבלת הרישיון לא משתנה פה.

חוה ראובני: גיל קבלת הרישיון הוא בסמכות השר בהתקנת תקנות.

חוה ראובני: התכנית היא שזה יבוא יחד עם התחילה של החוק הזה.

חוה ראובני: אין שום כוונה להוריד את גיל הנהיגה לפני שהחוק הזה נכנס לתוקף.

חוה ראובני: התקנות יותקנו עם תאריך תחילה כנגד זה.

אבי קרמר: זה ביחד יגיע?

חוה ראובני: ביחד.

חוה ראובני: ייקבע תאריך תחילה של התקנות זהה לתאריך תחילה של החוק הזה.

אבי קרמר: ואם השר יחליט לא להוריד את הגיל?

חוה ראובני: בכל מקרה.

חוה ראובני: .

אבי קרמר: אז החוק הזה לא יעבור?

חוה ראובני: החוק הזה לא מותנה בתקנות.

חוה ראובני: חוק לא יכול להיות מותנה בתקנות.

חוה ראובני: הכנסת היא המחוקקת, היא הריבון.

כרמל שאמה-הכהן: למה אי אפשר לקבוע פה את העניין של הגיל?

חוה ראובני: בשלב הזה זאת הצעת החוק.

חוה ראובני: אנחנו הצהרנו.

כרמל שאמה-הכהן: זה מה שהיה הסיכום.

חוה ראובני: הצהרנו על כל במה אפשרית שזאת כוונתנו.

אבי קרמר: הכוונה יכולה להשתנות, ואז..

כרמל שאמה-הכהן: איך אנחנו מעגנים שזה לא יהיה תלוי בזהות השר או בדעתו באותו רגע אלא במה שקבענו עכשיו?

חוה ראובני: הדרך היחידה לעשות את זה זה לקבוע בתוך החוק עצמו שהגיל משתנה.

חוה ראובני: אדוני ודאי יכול לעשות את זה.

חוה ראובני: החוק קובע כיום שכל הגילאים קבועים בתקנות.

חוה ראובני: פקודת התעבורה קובעת בסעיף 12, אם אני לא טועה, שגיל נהיגה הוא 18, אלא אם כן השר קבע בתקנות גיל נמוך יותר או גבוה יותר.

חוה ראובני: יש דרגות שצריך גיל יותר גבוה, יש דרגות שאפשר גיל נמוך יותר.

כרמל שאמה-הכהן: נשנה פה את הגיל, כשהשר תמיד יכול לקבוע להוריד אותו.

ציפי לוטן: אני רוצה להתייחס לנושא של הגיל, כי ההפחתה של הגיל ל-16 ו-9 חודשים יכולה לגרום לכך שבגיל 17 יהיו נהגי סולו בכביש.

ציפי לוטן: זה לא המצב היום.

כרמל שאמה-הכהן: איך המצב היום במדינות ה-OECD?

כרמל שאמה-הכהן: מה הגיל הממוצע לקבלת רישיון?

גאנם חמדה: 16 בארצות הברית.

כרמל שאמה-הכהן: זאת דוגמה אחת.

ציפי לוטן: באירופה זה 18.

חנניה אפנג'ר: לא בכל המדינות.

ציפי לוטן: בארצות הברית יש גם 14 וחצי.

אבי קרמר: הוא צריך להיות סולו רק ביום.

אבי קרמר: זאת מהות החוק.

אבי קרמר: מהות החוק היא להפריד בין יום ללילה בלי להעמיס על אנשים וגם להגיע עם ניסיון לצבא לפני שנוהגים.

אבי קרמר: זה היה כל החוק.

ציפי לוטן: הפחתת הגיל הייתה כדי לאפשר לעשות תקופת ליווי יותר ארוכה.

ציפי לוטן: אין היום בכביש נהגים בני 17 שנוהגים ביום לבד.

ציפי לוטן: נהיגה לבד זה השלב הכי קריטי.

אבי קרמר: לכן הבדלנו בין יום ללילה.

כרמל שאמה-הכהן: מה מלמדים הנתונים בארצות הברית לגבי התאונות בקרב הצעירים?

גאנם חמדה: אנחנו לא מפחיתים את זה בצורה משמעותית.

גאנם חמדה: מצד אחד אנחנו רוצים שיהיה חוק, מצד שני אנחנו לא רוצים להכביד יותר מידי על התלמידים.

גאנם חמדה: מה אמרנו פה?

גאנם חמדה: אמרנו שבמקום שיהיה גיל 17 זה יהיה 3 חודשים לפני כן.

גאנם חמדה: אנחנו מאריכים את התקופה ב-3 חודשים.

כרמל שאמה-הכהן: ההיגיון מקובל עלי, לכן אני רוצה להבטיח שזה יקרה.

חוה ראובני: 3 שרי תחבורה כיהנו בזמני גיבוש ההצעה הזאת.

חוה ראובני: כולם תמכו ברעיון של..

ציפי לוטן: כן, אבל התמיכה של הוועדה הייתה מותנית.

ציפי לוטן: הרעיון של הפחתת הגיל היה כדי לאפשר תקופת ליווי יותר ארוכה שמוכחת כאפקטיבית, לא לאפשר לנהגים לנהוג לבד..

כרמל שאמה-הכהן: הוארכה פה תקופת הליווי, לא?

ציפי לוטן: כן, אבל עדיין בגיל 17 נהג לא יכול לנהוג לבד ביום.

ציפי לוטן: המשמעות של הפחתת הגיל ללא האיסור הזה זה שבגיל 17 הם כבר יוכלו לנהוג לבד ביום.

ציפי לוטן: זאת לא הייתה כוונת הוועדה.

אבי קרמר: בפירוש כן.

ציפי לוטן: כתוב שם בפירוש לא לפני גיל 17 ו-3 חודשים.

חנניה אפנג'ר: זה מתן ההיתר.

אבי קרמר: שהוא לעולם לא יוכל לנסוע בלילה לפני 17 ו-3 חודשים, שזה המצב של היום.

ציפי לוטן: לא.

אבי קרמר: זה בדיוק מה שכתוב.

ציפי לוטן: הרעיון היה להפחית את הגיל כדי לאפשר לעשות תקופת ליווי ארוכה יותר שהוכחה כאפקטיבית.

ציפי לוטן: אין שום מחקר בארץ שמראה שאפשר להפחית את זה לגיל 17.

אבי קרמר: ההיגיון שעמד מאחורי החוק זה 3 חודשים ליווי מלא, כמו שיש היום, ו-3 חודשים נוספים בלילה מבלי להכביד על התלמידים.

אבי קרמר: אתם בעצמכם בנתונים שנתתם הראתם שעיקר התאונות זה בלילה, שהניסיון שנצבר בלילה הוא מעט מידי.

אבי קרמר: אלה נתונים שאתם הצגתם בוועדה.

ציפי לוטן: לכן הרעיון הוא לאפשר לעשות תקופת ליווי ארוכה יותר מבלי לצאת לתקופת הסולו בגיל שהוא נמוך יותר מהגיל היום.

אבי קרמר: אז בשביל מה הורידו את הגיל?

ציפי לוטן: בשביל לאפשר ליווי יום ארוך יותר.

קריאה: בוא נרד ל-16 וחצי ונעשה 6 חודשים ליווי.

אבי קרמר: המחקרים שלכם הראו שהלילה זה הבעייתי.

ציפי לוטן: הלילה זה בעייתי.

אבי קרמר: בגלל זה באנו ואמרנו שלא נכביד על האנשים, נעשה 3 חודשים כמו היום, ו-3 חודשים נוספים בלילה כך שיהיה להם חצי שנה בלילה, שזה עיקר הבעיה.

ציפי לוטן: נכון, הלילה הוא חשוב, אבל עדיין הכוונה היא לא להוציא נהגים לכביש מוקדם יותר מאשר היום.

כרמל שאמה-הכהן: אתם לא מבדילים בין יום ללילה?

כרמל שאמה-הכהן: לי כאבא לילד בן 16 יש בעיה שהוא ינהג בלילה.

כרמל שאמה-הכהן: ביום אני לא רואה בעיה.

כרמל שאמה-הכהן: אני מפחד רק מהלילה.

חנניה אפנג'ר: הוא כבר היה 3 חודשים ביום.

אבי קרמר: 3 חודשים הוא כבר נהג לבד ביום.

אבי קרמר: הרעיון של החוק היה לקחת את אותם 3 חודשים.

אבי קרמר: .

כרמל שאמה-הכהן: אין סטטיסטיקה בארץ על תאונות של צעירים ביום ובלילה?

כרמל שאמה-הכהן: יש הבדל?

ציפי לוטן: בטח שיש, אבל יש גם סטטיסטיקה על איפה הם הכי הרבה מעורבים בתאונות.

ציפי לוטן: זה בשלב שהם מפסיקים את הליווי.

אבי קרמר: בלילה.

ציפי לוטן: גם בלילה וגם ביום.

ציפי לוטן: זה לא רק בלילה.

ציפי לוטן: הריבוי של התאונות בלילה הוא בעיה, לכן אנחנו בעד ליווי לילה.

כרמל שאמה-הכהן: על הלילה אנחנו לא נתפשר.

כרמל שאמה-הכהן: זה ברור.

כרמל שאמה-הכהן: זה סכנת נפשות בלילה, כי זה כרוך בבילויים ובכל מיני דברים.

גאנם חמדה: הרעיון הזה היה הרעיון של השר, לא רעיון של אף אחד אחר.

כרמל שאמה-הכהן: על אף שזה לא פופולארי אני מקבל את ה..

כרמל שאמה-הכהן: דנו בזה בפעם הקודמת.

כרמל שאמה-הכהן: היו הרבה פניות לוועדה כנגד זה מכל מיני אנשים שחוששים, אבל אני עדיין חושב שזה משהו מאוזן.

קריאה: גיל של נהג חדש מוגבל?

קריאה: מה המקסימום?

כרמל שאמה-הכהן: 24.

חוה ראובני: לא, נהג חדש צעיר זה 24.

קריאה: מה עם נהג חדש בגיל 30?

חוה ראובני: אנחנו עושים אבחנה.

חוה ראובני: החוק מבחין בין נהג חדש צעיר לנהג חדש מבוגר.

חוה ראובני: חובת הליווי חלה רק על נהג חדש צעיר.

קריאה: כשאתם אומרים 2 נוסעים, למה רק 2 נוסעים ולא אף אחד, או רק 3 נוסעים?

קריאה: מה הפחד?

קריאה: אם הוא יכול להרוג, הוא יכול להרוג גם אדם אחד.

חוה ראובני: זה קשור בלחצים החברתיים בעיקר באוכלוסייה הזאת.

חוה ראובני: הסחות הדעת שהנוסעים גורמים והלחצים החברתיים שמקורם בחברים ברכב עלולים להדיח אותו לדבר עבירה.

גאנם חמדה: אנחנו מעריכים שככל שאדם מתבגר הוא יותר שקול.

קריאה: זה לא תמיד.

גאנם חמדה: בדרך כלל.

גאנם חמדה: אין מאה אחוז.

קריאה: כשהמלווה יושב על ידו, מה הוא יכול לעשות?

קריאה: כשהוא נוהג עם מורה, אז למורה יש מעצור רזרבי אם הוא עושה טעות.

קריאה: איך המלווה יכול למנוע ממנו לעשות?

חנניה אפנג'ר: להגיד לו שייזהר בסיבוב כי הוא עלול להתהפך אם הוא ייסע מהר.

חוה ראובני: ההנחה היא שהוא נהג מיומן.

יעקב פוני: מדובר בנהג, לא בתלמיד נהיגה.

קריאה: נהג חדש.

יעקב פוני: כן, אבל מדובר באחד שיש לו רישיון נהיגה, לא באחד שאין לו רישיון נהיגה.

כרמל שאמה-הכהן: האם לגבי הגיל אנחנו צריכים להכריע עכשיו, או שיש לנו סעיפים אחרים?

איתי עצמון: כרגע מה שעומד להכרעת הוועדה הוא סעיף התחילה והתחולה, שזה סעיף 10 להצעת החוק.

כרמל שאמה-הכהן: בוא נסיים את כל הסעיפים, אחרי זה נגמור את הנושא של הגיל.

כרמל שאמה-הכהן: אנחנו שומרים לעצמנו את הזכות אם נצטרך לשנות סעיף.

כרמל שאמה-הכהן: אם נצטרך לשנות סעיף שהצבענו עליו לא נצטרך דיון מחדש.

כרמל שאמה-הכהן: זה נוהג מקובל בוועדה.

כרמל שאמה-הכהן: אנחנו מודיעים מראש רק לצורך העניין הזה, לא שאנחנו פותחים.

איתי עצמון: צריך לראות על מה מדובר.

כרמל שאמה-הכהן: אני אומר שלעניין שינוי הגיל היה ונצטרך לשנות סעיף – נניח תחולה או תחילה – אז האזהרה, ההערה הזאת ניתנה מראש.

חוה ראובני: תחילה ותחולה 10(א) תחילתו של חוק זה, למעט סעיף 4(3), שנה מיום פרסומו (להלן – יום התחילה).

חוה ראובני: (ב) הוראות סעיף 12א1 לפקודה.

חוה ראובני: .

כרמל שאמה-הכהן: אגב, למה צריך שנה?

חוה ראובני: צריך לכתוב תקנות.

כרמל שאמה-הכהן: שנה?

חוה ראובני: צריך שנה כדי לכתוב אותן וכדי שהוועדה תאשר אותן.

גאנם חמדה: מה אנחנו רוצים בסוף?

גאנם חמדה: אנחנו רוצים לתדרך את ציבור מורי הנהיגה, להכין אותם, לשלוח את הטפסים האלה.

גאנם חמדה: זאת עבודה.

גאנם חמדה: גם מחשובית צריך לתקן את זה אצלנו.

גאנם חמדה: יש פה היערכות מחשובית.

כרמל שאמה-הכהן: גאנם, שנה זה הרבה.

גאנם חמדה: שנה זה לא הרבה.

גאנם חמדה: אני אומר לך שזה לא ייקח שנה.

גאנם חמדה: אני גם אגיד לך תאריך.

חנניה אפנג'ר: צריך להכין ערכה, חוברת.

גאנם חמדה: אנחנו הולכים על מהלך.

גאנם חמדה: בואו נעשה אותו מקצועי.

כרמל שאמה-הכהן: אני מדבר על מקצועי.

גאנם חמדה: מקצועית אנחנו צריכים את השנה הזאת.

חוה ראובני: זה לכתוב את התקנות ולאשר אותן.

חוה ראובני: אנחנו יודעים שהוועדה עמוסה.

חוה ראובני: גם אם נניח אותן בעוד חודשיים, שלושה אף אחד לא מבטיח לי שהדיון לא יהיה לפני מושב החורף הבא.

איתי עצמון: הצעת החוק לא כוללת רק את הסמכת השר לקבוע בתקנות הוראות לגבי חובת הליווי, אלא גם נושאים אחרים.

איתי עצמון: השאלה אם גם לגבי שאר הנושאים נדרשת תקופת היערכות כזאת.

חוה ראובני: תראה, שינוי המונח "נהג חדש" למונח "נוהג חדש" ודאי לא מחייב זמן היערכות, גם לא הנושא של המושב שלצידו.

איתי עצמון: התחשבות בהרשעות.

חוה ראובני: הנושא של התחשבות בהרשעות צריך זמן, זה לא תלוי בתקנות.

חוה ראובני: זה מחייב היערכות מחשובית של קליטה ברשות הרישוי, של תיקים פתוחים.

חוה ראובני: אני מקווה שזה יקרה.

כרמל שאמה-הכהן: עד סוף השנה אתם יכולים לעמוד בזה, שזה בעוד 10 חודשים.

כרמל שאמה-הכהן: מדובר על ה-1.1.

כרמל שאמה-הכהן: גאנם, עשית מזה פרויקט יותר מידי גדול.

חוה ראובני: אדוני מבטיח לי שבתחילת מושב החורף אני אקבל דיון על התקנות?

כרמל שאמה-הכהן: מה זה מושב החורף?

חוה ראובני: מיד אחרי החגים.

חוה ראובני: באוקטובר מתי שהוא.

כרמל שאמה-הכהן: אם אדוני יהיה היושב-ראש.

חוה ראובני: ואם יתחלף אדוני היושב-ראש כמו שהוא חושש שהשר יתחלף?

כרמל שאמה-הכהן: לא צריכה להיות עם זה בעיה.

כרמל שאמה-הכהן: אתם יכולים להניח את זה גם קודם.

כרמל שאמה-הכהן: אם את מבטיחה לי שאת שמה את זה במהלך הפגרה.

כרמל שאמה-הכהן: .

חוה ראובני: בפגרה הקרובה זה לא יהיה.

גאנם חמדה: תוך 10 חודשים אנחנו מוכנים.

כרמל שאמה-הכהן: 1.1.2013.

גאנם חמדה: כן, אבל אנחנו עוד לא שם.

גאנם חמדה: צריך שהשר יסכם את העניין.

גאנם חמדה: .

כרמל שאמה-הכהן: זה השבוע נגמר במליאה לכאן או לכאן.

כרמל שאמה-הכהן: אתה רואה שאנחנו לא מקצרים את זה מ-1.1.2013.

גאנם חמדה: 10 חודשים זה סביר.

איתי עצמון: אני רוצה בהקשר הזה להעלות איזו שהיא הצעה מכיוון שדובר על כך כשדנו בתקנות לגבי חובת הליווי.

איתי עצמון: האם יש צורך להבחין בין ההסדרים שיחולו עד כניסתם לתוקף של הסעיפים שלא נוגעים לחובת הליווי ובין ההסדרים שכן נוגעים?

כרמל שאמה-הכהן: מה שהם רוצים.

חוה ראובני: תיקון סעיף 12א2 יכול להיכנס לתוקף מייד.

חוה ראובני: הוא הדין בכל השינויים הלשוניים של המינוח של נהג חדש לנוהג חדש, שזה תיקון 64ב.

חוה ראובני: לעניין הנושא של התהליך עם ההרשעות חייבים את הזמן בשביל לבנות.

חוה ראובני: .

איתי עצמון: את אומרת שתיקון סעיף 12א2 יכול להיכנס עם פרסומו ברשומות?

חוה ראובני: כן.

איתי עצמון: סעיפים 1, 3 ו-4 להצעת החוק, למעט ההגדרה של נהג חדש צעיר, היתר נהיגה וחובת הליווי תוך שנה, או ב-1 בינואר?

גאנם חמדה: בוא נלך על 10 חודשים מיום פרסומו.

כרמל שאמה-הכהן: 1 בינואר.

איתי עצמון: סעיפים 1,3 ו-4 להצעת החוק, למעט הנושא של נהג חדש צעיר וחובת הליווי, יכולים להיכנס לתוקף ב-1 בינואר 2013.

חוה ראובני: 3 ודאי לא יכול להיכנס לתוקף.

איתי עצמון: 12א, שזה הנושא של הרשעות, תוך שנה.

איתי עצמון: אין צורך להתנות את זה בהתקנת תקנות, כי אין תקנות רלוונטיות.

איתי עצמון: זה יהיה עד 1 בינואר.

איתי עצמון: לגבי סעיף 1 בעניין ההגדרות של נהג חדש צעיר, היתר נהיגה וסעיף 3 לעניין הוספת סעיף 12א1, שבו הוסמך שר התחבורה לקבוע תקנות לעניין חובת הליווי, אני מציע, כפי שהבנתי את כוונת חברי הכנסת, להתנות את תחילת ההסדר ההוא בכך שהובאו תקנות לאישור ועדת הכלכלה עד לאותו מועד, שזה עד 1 בינואר.

איתי עצמון: במידה ולא הותקנו אותן תקנות ניתן לחייב את השר לדחות בצו, באישור הוועדה, את מועד התחילה ב-6 חודשים נוספים בכל פעם.

כרמל שאמה-הכהן: כן.

איתי עצמון: ואז זה מאפשר לוועדה לפקח על מהות ההסדר ועל הבאת התקנות.

כרמל שאמה-הכהן: בסדר גמור.

חוה ראובני: תיקון של 12א2 וסעיף 9 נכנסים לתוקף מייד.

חוה ראובני: 9 זה התיקון של 64ב.

איתי עצמון: זאת אומרת ביום פרסומו ברשומות.

חוה ראובני: סעיף 4 זה מייד.

חוה ראובני: 1,3 לעניין סעיף 12א ב-1 בינואר, 12א1 ב-1 בינואר או בתאריך.

חוה ראובני: .

איתי עצמון: 12א1 וההגדרות הרלוונטיות בסעיף 1.

חוה ראובני: כן, מותנה בתקנות, או ב-1 בינואר.

איתי עצמון: גם מועד הכניסה יהיה 1 בינואר, ובלבד שעד 1 בינואר הובאו לאישור ועדת הכלכלה תקנות.

איתי עצמון: במידה ולא הובאו יחול ההסדר כפי שציינתי קודם לכן, של דחייה בצו של מועד התחילה.

חוה ראובני: (ב) הוראות סעיף 12א1 לפקודה, כנוסחו בסעיף 3 לחוק זה, לא יחולו על מי שהיה זכאי לקבל רישיון נהיגה לפי סעיף 11 לפקודה.

כרמל שאמה-הכהן: למי שזכאי או למי שניתן לו?

חוה ראובני: למי שהיה זכאי.

איתי עצמון: יכול להיות שהוא עבר את מבחן הנהיגה אבל עוד לא קיבל בפועל את הרישיון .

חוה ראובני: הוא עוד לא הלך למשרד הרישוי לקחת את הרישיון.

איתי עצמון: הוא כבר עבר את הטסט.

חוה ראובני: הוא זכאי, כי הוא עמד בקריטריונים לפני יום התחילה.

חוה ראובני: מי שלא עבר טסט לפני יום התחילה.

בתיה לוי: אני רק רוצה לעדכן שאנחנו הוצאנו חוברת ליווי לחיים שמיועדת להורים, כי אנחנו רואים את ההשפעה שלהם בתוך התא המשפחתי כמי שיכולים להוביל לשינוי.

בתיה לוי: החוברת מדברת על חשיבות הליווי, על מטרות הליווי, על תהליך הליווי ועקרונותיו.

בתיה לוי: אפשר להוריד את החוברת מאתר הרשות הלאומית ומאתר משרד התחבורה.

בתיה לוי: אנחנו ערוכים מבחינת עולם התוכן, כלומר להורה שרוצה להעביר את תהליך הליווי בצורה מקצועית יש כאן את כל הכלים.

בתיה לוי: יש פה גם חוברת וגם סרט.

יעקב פוני: אנחנו מברכים על הסעיף הזה.

יעקב פוני: חשוב מאוד להדגיש לוועדה שאדם בשלילת רישיון לא יכול להיות נהג מלווה, כי אם תיקרה תאונת דרכים.

יעקב פוני: .

כרמל שאמה-הכהן: זה ברור.

חוה ראובני: זה כתוב.

כרמל שאמה-הכהן: אפשר להצביע?

איתי עצמון: עם כל התיקונים.

כרמל שאמה-הכהן: אושר.

כרמל שאמה-הכהן: עכשיו הגיל.

כרמל שאמה-הכהן: תתקן את הסעיף של הגיל.

איתי עצמון: צריך להבין בדיוק מה התיקון.

חוה ראובני: אני לא מבינה מה משנה מה שהבהרת לעומת הקיים.

איתי עצמון: הכוונה לקבוע גיל מסוים.

כרמל שאמה-הכהן: לקבוע גיל מסוים, כשהשר יכול לשנות בתקנות.

חוה ראובני: סעיף 12 הוא סעיף כללי שמדבר על כל סוגי הרישיונות.

חוה ראובני: הוא אומר שהכלל, הבסיס הוא 18, כשלשר יש סמכות.

חוה ראובני: .

כרמל שאמה-הכהן: יש היום סוגי רישיונות שאפשר לקבל בגיל מאוחר יותר?

חוה ראובני: כן.

כרמל שאמה-הכהן: איזה סוגים?

חוה ראובני: אוטובוס, משא כבד, גורר תומך.

כרמל שאמה-הכהן: איך מחריגים את זה בנוסח?

חוה ראובני: הנוסח כאן מדבר על סמכות לשר בתקנות להעלות ולהוריד לסוגים מסוימים, כשהרף התחתון הוא 16.

איתי עצמון: כלומר שאת מציעה לשנות את התיבה לאדם שלא מלאו לו 18 שנה?

חוה ראובני: אני לא מציעה לשנות.

איתי עצמון: איך אנחנו רוצים לבטא את הכוונה של היושב-ראש?

חוה ראובני: היושב-ראש רוצה לעגן כבר פה בתוך החוק שרישיון נהיגה לרכב פרטי יהיה.

חוה ראובני: .?

ציפי לוטן: אני רוצה רק להגיד שאין לזה תימוכין מדעיים.

ציפי לוטן: אנחנו לא יכולים להקטין את הגיל, לאפשר לנהגים לנהוג לבד בלי שראינו לזה את התימוכין המקצועיים.

כרמל שאמה-הכהן: הנושא של הגיל עבר דיון במשרד התחבורה?

חוה ראובני: הנושא הזה נדון.

כרמל שאמה-הכהן: גורמים מקצועיים בחנו את הכל?

גאנם חמדה: גורמים מקצועיים.

גאנם חמדה: הייתה ועדה.

חמד עמאר: השר הולך להתקין תקנות להוריד?

חוה ראובני: זה מה שאני יודעת.

חוה ראובני: הוא לא עיגן את זה בנוסח הנוכחי, לכן גם אם היושב-ראש יאשר את זה אני אשמור את זכותו להגיש הסתייגות.

חוה ראובני: אני לא יודעת אם זה הגיע לרמה של החלטה סופית והוא מוכן לחתום על זה.

חוה ראובני: הוא לא כלל את זה בהצעה הזאת.

כרמל שאמה-הכהן: יש בפרוטוקול הצהרה של המשרד – אני לא זוכר של מי בדיוק – בדיון הקודם על כך שיש החלטה ברורה ושהחוק לא ייצא לפועל בלי זה, כלומר שזה חלק מעסקת חבילה שמצד אחד מקשיחים על האוכלוסייה הצעירה, מצד שני נותנים לה את ההזדמנות.

כרמל שאמה-הכהן: אלה הדברים.

חוה ראובני: זאת אכן הכוונה.

חוה ראובני: כל זמן שזה לא חתום.

חוה ראובני: .

כרמל שאמה-הכהן: רק שתדעו – אני לא יודע איך יודעים על זה – שיש התמרמרות גדולה על הסיפור הזה.

גאנם חמדה: על החצי שנה.

כרמל שאמה-הכהן: כן.

כרמל שאמה-הכהן: אני ליוויתי פה צעירים שקיבלו תעודת זהות השבוע, איזה 500 צעירים.

כרמל שאמה-הכהן: חבל שלא ידעתי את הנתון שבאירופה מתחילים בגיל 18.

כרמל שאמה-הכהן: לא ידעתי לענות להם.

כרמל שאמה-הכהן: הם העלו את ארצות הברית, דרך אגב.

כרמל שאמה-הכהן: הם אמרו שבארצות הברית נותנים להם..

חוה ראובני: בארצות הברית יש גם מדינות בגיל 14.

חוה ראובני: אפילו בארצות הברית יש מגוון גדול, זה לא כולם.

כרמל שאמה-הכהן: הם הציגו את מדינת ישראל כהכי קשוחה.

קריאה: זה ממש לא נכון.

חוה ראובני: ב-50 ממדינות ארצות הברית יש 20 הסדרים שונים.

ציפי לוטן: דווקא במדינות אירופה, שאלו המדינות שמובילות היום בבטיחות בדרכים, הגיל הוא 18.

ציפי לוטן: גם באוסטרליה הגיל הוא 18, עם תהליך הרבה יותר..

כרמל שאמה-הכהן: כמה זה בגרמניה?

ציפי לוטן: בגרמניה זה 18, כשעכשיו הם אולי מאפשרים לעשות ליווי ומפחיתים את זה בחצי שנה.

בתיה לוי: אבל אין צבא במדינות האלו.

ציפי לוטן: אין שום סיבה שאנחנו היום נקטין את הגיל.

גאנם חמדה: ציבורית יהיה מאוד קשה להעביר את זה.

גאנם חמדה: עוד חצי שנה זה בעייתי.

אבי קרמר: זה לא יעבור.

כרמל שאמה-הכהן: לכן אני רוצה לפחית את זה ל-16 ו-9 חודשים.

אבי קרמר: זה יגיע למצב שאנשים לא יגמרו את תקופת הליווי והם כבר יתגייסו לצבא.

כרמל שאמה-הכהן: על אופנועים הם יכולים מגיל 16, לא?

חוה ראובני: אופנועים קטנים מגיל 16.

חמד עמאר: לא על כל האופנועים.

חוה ראובני: עד 125 סמ"ק.

כרמל שאמה-הכהן: אני מעדיף שהילד שלי יהיה ברכב ולא באופנוע.

כרמל שאמה-הכהן: אתם רוצים 10 דקות הפסקה לתכנן את זה?

חוה ראובני: אם יש החלטה עקרונית.

חוה ראובני: .

כרמל שאמה-הכהן: יש עקרונית.

כרמל שאמה-הכהן: האם אנחנו נצביע על העיקרון ואתם תעשו את הניסוח?

חוה ראובני: נעשה את הניסוח, אבל אני עדיין מבקשת לשמור את הזכות לשר להסתייג.

כרמל שאמה-הכהן: על כל הסעיפים יש לך זכות.

איתמר לוין: יש עוד דבר אחד קטן.

איתמר לוין: בסעיף 7 התלמיד או בא כוחו נותן תצהיר אישי חתום על ידו.

איתמר לוין: מי שנוהג ללא מלווה כאילו נהג ללא רישיון.

איתמר לוין: מבחינה חוקית זה לא ברור לילדים.

איתמר לוין: יכול להיות שהרשות תעשה את זה כך שיהיה הסבר מלווה, לפיו דין נהג.

איתמר לוין: .

בתיה לוי: יהיה ליווי.

איתמר לוין: הפחד הכי גדול שיהיו פה המון זיופים.

בתיה לוי: ברגע שהחוק יאושר סופית ויתחיל יהיה לנו ליווי הסברתי ברדיו לציבור בנושא הזה.

כרמל שאמה-הכהן: גאנם, למה עצרתם את זה ב-16 ו-9 חודשים?

כרמל שאמה-הכהן: בגלל השיקול של 3 חודשים?

חוה ראובני: בגלל ה-3 חודשים של היערכות הליווי.

גאנם חמדה: בגלל שהערכנו.

גאנם חמדה: אנחנו עשינו שהתלמיד לא יעשה.

גאנם חמדה: .

כרמל שאמה-הכהן: בטוח נהיה המדינה היחידה בעולם שזה 3 חודשים.

חוה ראובני: כדי שלעצמאות המלאה כנהג חדש אפשר יהיה להגיע בעתיד ב-17 ו-3 חודשים .

אבי קרמר: כמו היום.

כרמל שאמה-הכהן: למה זה כמו היום?

חמד עמאר: היום יש לו אפשרות לנהוג ביום בגיל 17.

חוה ראובני: רק ביום, אחרי שהוא עבר 3 חודשים.

יעקב פוני: 3 חודשי מלווה אתה צריך.

שמשון עידו: אם הוא מקבל רישיון נהיגה בגיל 17 יש לו חובת ליווי של 3 חודשים.

שמשון עידו: זה אומר שבגיל 17 ו- 3 חודשים הוא יוצא לנהוג לבד.

שמשון עידו: גם עכשיו בחוק הזה.

שמשון עידו: .

חמד עמאר: לא, עכשיו בחוק החדש בגיל 17 הוא יוכל לנהוג לבד ביום.

שמשון עידו: לא בלילה.

קריאה: הבעיה היא בלילה.

כרמל שאמה-הכהן: אני רואה בעיה עם הלילה.

כרמל שאמה-הכהן: תקבעו בהמשך הסעיף שהשר רשאי בתקנות לשנות.

כרמל שאמה-הכהן: .

חוה ראובני: גם את ה-16 ו-9 חודשים?

כרמל שאמה-הכהן: כן, תשאירו לכם גמישות.

כרמל שאמה-הכהן: אף אחד לא רוצה לקחת מכם את הגמישות.

כרמל שאמה-הכהן: תראו מחר שזה לא בסדר, כן בסדר.

חוה ראובני: אז מה אדוני מציע?

חוה ראובני: שנקבע בסעיף הוראה שרישיון נהיגה כנהג חדש יכול להינתן החל מגיל 16 ו-9 חודשים ,ואולם רשאי השר - ההמשך יישאר – על גבי 16 ו-9 חודשים כמו על 18?

כרמל שאמה-הכהן: כן.

חוה ראובני: מה שאומר שהוא גם יוכל להעלות אותו בתקנות.

כרמל שאמה-הכהן: כן, ברור, גם להעלות.

ציפי לוטן: אני מציעה לחייב ללוות את זה במחקר.

כרמל שאמה-הכהן: שאלתי אותם.

כרמל שאמה-הכהן: הם אמרו שהם בדקו את זה.

גאנם חמדה: עוד מחקר ועוד מחקר ועוד פעם לחזור לפה?

ציפי לוטן: לא עכשיו מחקר מקדים.

חוה ראובני: הנוסח המוצע שומר את הסמכות בתקנות להעלות את הגיל.

חוה ראובני: היה ויהיו ממצאים שזה יוצר בעיה אפשר יהיה בעתיד בתקנות.

ציפי לוטן: על ידי מי יהיו הממצאים?

ציפי לוטן: צריך לפחות לחייב ללוות את זה במחקר.

כרמל שאמה-הכהן: איך מחריגים את הקטגוריה הזאת?

איתי עצמון: הכוונה לעניין רישיון לרכב פרטי?

חוה ראובני: רק רכב פרטי, כי משאיות בכל מקרה.

חוה ראובני: .

כרמל שאמה-הכהן: אין לנו בעיה, תנסחו את זה אחרי זה ביניכם.

כרמל שאמה-הכהן: אנחנו מצביעים על העיקרון.

חמד עמאר: גם רישיון ג' יכול לעשות בגיל..

חוה ראובני: ג' זה 18.

כרמל שאמה-הכהן: אנחנו מדברים רק על רישיון מדרגה ב' בגיל 16 ו-9 חודשים.

כרמל שאמה-הכהן: השר רשאי לשנות זאת באישור ועדה.

כרמל שאמה-הכהן: מי בעד?

כרמל שאמה-הכהן: ה צ ב ע ה בעד – פה אחד אושר פה אחד תגמרו את הנוסח ביניכם.

גאנם חמדה: אנחנו שמחים שהגענו למצב הזה.

גאנם חמדה: נשאר הנושא הכספי, אנחנו נסגור אותו.

גאנם חמדה: אנחנו יוצאים לדרך.

גאנם חמדה: תוך 10 חודשים אנחנו ניישם את זה.

גאנם חמדה: נעשה גם הדרכות למורים.

כרמל שאמה-הכהן: עוד הערות מיוחדות?

כרמל שאמה-הכהן: אין ברכות?

כרמל שאמה-הכהן: החוק אושר לקריאה שנייה ושלישית, תודה רבה לכולם.